Mimizuka - Tanah Perkuburan Kepada Puluhan Ribu Hidung dan Telinga

Di tengah-tengah kejiranan kediaman yang tenang di pinggir bandar Kyoto, Jepun, terdapat sebuah bukit setinggi 30 kaki yang dikelilingi rumput hijau. Bukit kecil itu dikatakan adalah tanah perkuburan bagi hidung lelaki, wanita dan kanak-kanak yang terkorban semasa Jepun menyerang Korea pada akhir abad ke-16.

Dalam perang yang diketuai oleh panglima Toyotomi Hideyoshi, Jepun menyerang Korea pada tahun 1592 dengan tujuan untuk menakluki Semenanjung Korea dan China yang kemudiannya berada bawah jajahan Dinasti Ming.

Ketika itu tentera Jepun sebahagian besarnya berjaya menguasai Semenanjung Korea tetapi tidak dapat meneruskan penguasaan mereka ke China. Panglima Hideyoshi mengarahkan tenteranya untuk berundur tetapi melakukan serangan semula setahun kemudian pada 1597.

Namun, sekali lagi pertahanan yang kuat gabungan pasukan Dinasti Ming dan Joseon Korea telah memaksa jepun untuk berundur semula ke semenanjung selatan. Pertempuran antara dua kumpulan itu tertangguh selama 10 bulan lamanya. Akhirnya pada tahun 1598, permusuhan itu berakhir dengan kematian panglima Toyotomi Hideyoshi secara tiba-tiba.

Pada masa itu, para pahlawan sering memotong kepala musuh yang dikalahkan sebagai bukti kiraan mangsa mereka. Kepala yang dipotong itu biasanya diletakkan garam, dibungkus dalam tong dan dihantar pulang ke Jepun.

Setibanya di Jepun, kepala itu akan dihitung dan para jeneral akan memberi ganjaran berdasarkan jumlah tentera musuh yang berjaya dibunuh mereka.

Apabila pencerobohan ke atas Korea itu berlanjutan, bilangan kepala yang dihantar tentera Jepun adalah terlalu banyak dan menjadi hampir mustahil untuk dikendalikan.

Untuk memudahkan urusan, pihak Jepun memutuskan bahawa hanya hidung musuh sahaja yang akan dikumpulkan. Ada kalanya telinga juga dipotong bagi menggantikan hidung. Walaupun kepala musuh masih lagi dipenggal, akan tetapi hanya hidung dan telinga mereka sahaja yang dipotong dan dihantar pulang ke Jepun untuk kiraan.

Arahan yang diberikan oleh panglima Hideyoshi kepada tenteranya ketika pencerobohan adalah jelas. Dia mahu semua orang dihapuskan tanpa mengira usia, jantina, pangkat atau di mana sahaja mereka tinggal.

Seorang penulis, Stephen R. Turnbull, dalam bukunya bertajuk Samurai Invasion menceritakan kisah tentang seorang sami Jepun yang menggambarkan kekejaman yang dihadapi oleh penduduk Korea ketika pencerobohan berlaku.

Menurut Stephen R. Turnbull lagi, pasukan tentera Hideyoshi secara keseluruhannya berjaya mengumpulkan 185,738 kepala orang Korea dan 29,014 kepala orang Cina dalam pencerobohan itu.

Angka ini dapat dipastikan dengan tepat kerana terdapat satu unit yang dipertanggungjawabkan ketika itu untuk merekod dan menyimpan resit semua kepala dan hidung yang dihantar pulang ke Jepun.

Namun, angka sebenar adalah sukar untuk diketahui kerana mungkin ada kepala dan hidung yang tidak berjaya sampai, dibuang atau hilang ketika dalam perjalanan. Selain itu, bukan semua hidung yang dipotong itu diambil daripada mayat orang Korea dan Cina yang terkorban.

Untuk meningkatkan kiraan, ramai tentera Jepun yang memotong hidung dan telinga mangsa dan tawanan yang masih hidup. Orang-orang Korea dilaporkan telah bertahan hidup selama bertahun-tahun tanpa hidung atau telinga.

Hidung dan telinga yang dihantar ke Jepun kemudian dikebumikan di dua tempat iaitu Kyoto dan Okayama. Di Kyoto, Hideyoshi mengarahkan agar hidung-hidung itu dikebumikan di tapak Kuil Hokoji dan satu tempat sembahan kecil telah dibina di bukit pengebumian itu.

Salah seorang sami besar di kuil itu mendakwa ia adalah belas kasihan yang ditunjukkan oleh panglima Hideyoshi terhadap mangsa-mangsanya. Namun, tidak dapat dipastikan mengapakah Hideyoshi memilih untuk menghormati korbannya dengan cara pengebumian Buddha.

Selama beberapa abad, Anak Bukit Mimizuka telah menjadi tapak lawatan penting bagi warga Korea yang berkunjung ke Jepun. Tapak sembahan yang dibina di atas timbunan itu diberi nama Hanazuka yang bermaksud "anak bukit hidung".

Beberapa dekat kemudian, kerana kedengaran terlalu kejam nama itu telah ditukar kepada Mimizuka yang bermaksud "anak bukit telinga". Walaupun diberi nama baru, ia sedikitpun tidak mengurangkan perasaan gerun terhadap kekejaman yang berlaku.

Anak Bukit Mimizuka ini tidaklah begitu popular di kalangan penduduk Jepun sehinggalah beberapa dekad yang lalu. Jepun yang sememangnya terkenal kerana sejarah mereka yang suka menindas membuatkan negara itu sering dibenci.

Pada tahun 1970-an, presiden Korea Selatan ketika itu iaitu Park Chung Hee telah menyatakan hasratnya agar Anak Bukit Mimizuka itu diratakan oleh pihak berkuasa Jepun.

Ada juga yang berpendapat bahawa anak bukit itu sepatutnya dipindahkan ke Korea untuk menghormati roh-roh orang yang telah ditanam di situ. Manakala sebahagian yang lain pula merasakan bahawa ia harus dibiarkan sahaja di Jepun sebagai peringatan kepada keganasan yang dilakukan oleh negara matahari terbit itu.

Bagi kebanyakan orang Korea, anak bukit itu bukanlah salah satu penghormatan kepada mangsa tetapi lebih kepada monumen kejayaan yang diperolehi panglima Hideyoshi.


10 Alergik (Alahan) Pelik Yang Ramai Tak Sangka Ia Wujud

Alahan terhadap sesetengah jenis makanan seperti kacang adalah sesuatu yang biasa anda dengar.

Juga alahan lain seperti demam hay adalah alahan debunga biasa yang mempengaruhi satu daripada empat orang di dunia. Namun, gejala-gejala itu boleh diubati dengan pelbagai ubat-ubatan.

Namun, agak mengejutkan bahawa terdapat satu golongan manusia yang terlalu sensitif kepada perkara atau objek yang langsung tidak berbahaya seperti bersenam, air mani dan anak sendiri!

iluminasi.com kongsikan 10 alahan paling pelik di dunia yang ramai di antara kita tak tahu ia wujud.

Aquagenic urticarial atau alahan kepada air adalah satu keadaan yang jarang berlaku, hanya seorang dalam setiap 23 juta manusia.

Dengan anggaran populasi manusia ketika ini sebanyak 7.35 bilion orang, hanya terdapat kira-kira 319 individu sahaja yang mempunyai masalah alahan pelik ini di dunia.

Sentuhan yang sangat singkat dengan air adalah sangat berbahaya walaupun peluh dan air mata mereka sendiri sehingga boleh menyebabkan ruam yang sakit dan gatal yang mengambil masa berjam-jam untuk lega.

Minum air boleh menyebabkan kerongkong penghidap menjadi radang dan melepuh.

Orang yang mempunyai alahan ini hanya boleh mandi selapa seminit dan hanya boleh minum air bikarbonat atau air suling.

Walaupun senaman adalah aktiviti yang sangat digalakkan untuk dilakukan dalam kehidupan seharian, namun terdapat satu golongan yang tidak boleh melakukan aktiviti ini.

Alahan ini berlaku kepada seorang dalam setiap 1,000 manusia di seluruh dunia.

Anafilaksis dan urticaria yang disebabkan oleh senaman adalah reaksi alahan yang teruk dan sangat jarang berlaku yang disebabkan oleh senaman.

Antara gejala alahan ini termasuklah gatal-gatal, masalah gastrointestinal dan juga anafilaksis.

Anafilaksis juga dikenali sebagai kejutan anaphylactic dan berpotensi mengancam nyawa, termasuk gejala seperti ringan kepala, penyempitan saluran udara dan bahkan pengsan.

Penghidap anafilaksis dinasihatkan untuk hanya bersenam dengan pasangan dan sering suntikan adrenalin untuk diambil dalam keadaan kecemasan.

Percaya atau tidak, terdapat individu yang akan mengalami reaksi alahan hanya dengan memegang duit. Jika tangan anda dinaiki ruam selepas memegang duit syiling, ini adalah satu tanda bahawa anda alah kepadan nikel sulfat.

Individu yang mengalami alahan ini dinasihatkan supaya mengelakkan sentuhan degnan objek berkilat seperti barang kemas, bahagian logam pada pakaian, pin rambut, pemetik api dan sesetengah pemegang pintu.

Jika ingin melakukan perkara-perkara seperti ini, adalah dinasihatkan untuk memakai sarung tangan dan juga tidak digalakkan untuk mengendalikan atau menyimpan duit syiling di dalam poket mereka.

Terlalu sensitif kepada tekanan dan sentuhan yang dikenali sebagai dermatographia atau "skin writing disease" juga sangat jarang berlaku dalam populasi manusia.

Ia adalah keadaan di mana tindak balas alergi seperti benjolan bengkak dan ruam gatal terhasil hanya disebabkan sentuhan yang sangat sedikit dengan orang lain.

Menurut statistik, hanya 2% hingga 5% penduduk dunia sahaja yang mengalami alahan pelik ini. Jika seseorang itu mengalami alahan ini, mereka boleh "menulis" di atas kulit mereka kerana ia tersangat sensitif kepada sentuhan.

Dikenali sebagai urtikaria solar, gejala-gejala alahan ini termasuklah gatal-gatal apabila terdedah kepada cahaya matahari. Tapi, mereka ini bukan drakula!

Sama seperti bentuk urtikaria yang lain, halnya urtikaria lain, sel-sel mast dalam badan melepaskan histamin, yang menyebabkan reaksi alahan ini berlaku.

Adalah penting untuk pesakit tidak mendedahkan sebahagian besar kawasan badan mereka kepada cahaya matahari kerana ini boleh menyebabkan mual dan ringan kepala.

Anti-histamine dan skrin matahari juga membantu untuk mengurangkan reaksi alahan. Walaupun masih belum ada penawar untuk alahan ini, namun dalam kes-kes terpencil, alahan ini boleh hilang dengan sendirinya.

Tapi jangan keliru antara alahan ini dengan alahan urtikaria haba, satu lagi reaksi alahan yang berlaku apabila pesakit terdedah kepada suhu lebih tinggi daripada 43°C.

Sejenis alahan yang aneh kepada wanita, hipersensitiviti plasma mani manusia boleh menyebabkan ruam, gatal-gatal dan sensasi terbakar untuk beberapa minit selepas bersentuhan dengan air mani lelaki.

Malah, walaupun jarang terjadi namun alahan ini boleh menyebabkan kematian!.

Namun bagi individu yang mengalami alahan ini, ia boleh diperbetulkan dengan menjalani desensitisasi di mana kesan cecair mani disapukan dengan jumlah yang semakin bertambah setiap beberapa minit sehingga tubuhnya menjadi kurang sensitif.

Gestitionis Pemphigoid adalah keadaan yang jarang berlaku yang bermula semasa trimester kehamilan kedua atau ketiga dan berlanjutan sehingga beberapa bulan selepas kelahiran.

Ibu menderita lepuh yang menyakitkan pada perut, yang mungkin meluas ke bahagian lain di bahagian atas badan.

Bayi yang dilahirkan juga mungkin mengalami ruam yang sama seperti ibu. Lepuh biasanya hilang selepas beberapa bulan tetapi mungkin meninggalkan bekas luka gelap.

Bagi mereka yang mengalami alahan ini, kehidupan seharian di zaman moden ini pastilah sangat menjengkelkan. Ketika mana orang lain menikmati manfaat daripada kecanggihan teknologi, mereka terpaksa mengelakkan diri daripadanya.

Elektrosensitiviti menyebabkan membran membengkak, sakit kepala, ruam yang menyakitkan dan hidung berhingus apabila mereka ini bersentuhan dengan objek yang memancarkan denyutan elektromagnetik.

Individu yang mengalami masalah ini biasanya alah kepada objek seperti kereta, telefon bimbit dan juga ketuhar gelombang mikro.

Sesetengah daripada mereka melaporkan gejala-gejala ini berlaku apabila berada berdekatan dengan zon WiFi.

Jika anda tidak sukakan bau ikan, itu adalah perkara biasa kerana ia adalah bau yang sangat tidak menyenangkan.

Namun, terdapat golongan yang mempunyai reaksi yang lebih dahsyat daripada ini.

Apabila kita menghidup sesuatu, kita sebenarnya menyedut zarah-zarah kecil ke dalam rongga hidung dan alahan ikan yang kuat dapat membuat penghidap mungkin mempunyai reaksi yang teruk hanya dengan menghidunya.

Terdapat ikan-ikan tertentu yang boleh mencetuskan alahan ini dengan lebih mudah terutamanya ikan sebelah dan hake. Gejala-gejala alahan ini termasuklah bersin, ruam kulit dan juga sesak nafas.

Kebanyakan alahan dalam yang disenaraikan di atas melibatkan objek atau bahan yang bersentuhan dengan kulit walaupun bahan itu sangat kecil seperti foton cahaya.

Tetapi bagi mereka yang mempunyai alahana angioedema, apa yang menyebabkan badan mereka mengalami ruam yang sangat sakit hanyalah melalui getaran.

Alahan yang sangat jarang berlaku ini terjadi apabila objek yang bergerak pantas ditekan terhadap kulit sepertimotor, pembesar suara yang bergetar atau apa-apa jenis getaran.

Jika ini berlaku, dalah hanya beberapa minit sahaja bahagian kulit yang terlibat akan mengalami ruam dan pesakit melaporkan kesakitan yang teramat.


Sleep Hollow, Penyakit Misteri Yang Menyebabkan Pesakit Tidur Lama Tanpa Sebab

Selama hampir 3 tahun semenjak tahun 2012, sebuah kawasan perkampungan di Kazakhstan bernama Kalachi telah dibelenggu sejenis penyakit misteri. Ianya sungguh misteri namun sekitar tahun 2015 para saintis percaya sudah dapat merungkai rahsia yang menyebabkan penyakit ini.

Digelar "Sleep Hollow", penyakit misteri ini akan menyebabkan seseorang penduduk ini tiba-tiba akan tidur dalam tempoh yang sangat panjang. Sekiranya manusia biasa hanya mampu tidur secara purata selama 6 ke 8 jam, pesakit yang dijangkiti penyakit ini pula akan tidur selama 1 hingga ke 2 hari. Malah ada yang lebih lama.

Pada awalnya, para doktor juga musykil apa sebenarnya yang berlaku memandangkan kejadian seperti ini tidak pernah terjadi di tempat. Lebih menarik, pesakit ini hanya tertumpu di bandar ini sahaja.

Menurut rekod, sejak tahun 2012 dikatakan hampir 160 orang penduduk kampung tersebut dijangkiti penyakit misteri ini. Peratusan penduduk yang mengalami penyakit pelik ini dianggap tinggi memandangkan populasi penduduk disini hanyalah sekitar 810 dimana majoritinya berasal dari Russia dan Jerman.

Penyakit misteri ini bukan hanya menjangkiti orang dewasa sahaja tetapi kanak-kanak juga tidak terkecuali. Pesakit biasanya akan mengalami simptom biasa seperti lemah tubuh badan, sakit kepala dan hilang daya ingatan.

Namun, ianya juga mampu menyebabkan perkara ekstrim seperti halusinasi yang sangat dahsyat. Seorang kanak-kanak perempuan dikatakan dapat melihat belalai gajah pada emaknya sementara seorang kanak-kanak lelaki juga membayangkan seolah-olah terdapat kuda dan mentol lampu terbang dan mengelilingi dirinya.

Bagi orang lelaki dewasa pula, ada antara mereka yang secara tiba-tiba mempunyai keinginan seksual yang melampau. Sebagai contoh, setelah bangun dari tidur yang panjang, kemaluan mereka mengalami ereksi dalam tempoh yang panjang adakalanya sehingga sebulan lamanya.

Mereka ini akan berjalan bermundar-mandir di kawasan kampung dalam keadaan separa sedar tersebut sehingga mewujudkan perasaan malu dan tidak senang dalam kalangan wanita terutamanya jururawat wanita yang merawat mereka.

Pada peringkat awal, terdapat pelbagai tanggapan dan teori yang wujud akibat kejadian yang sangat aneh ini. Terdapat pihak yang mendakwa mereka telah dijadikan bahan kajian untuk sebuah ujian sulit yang dilakukan oleh kerajaan atau wujudnya sejenis virus misteri yang tidak pernah wujud dimana-mana tempat lain di dunia.

Selain itu, terdapat teori yang mengatakan penduduk telah meminum vodka tiruan yang mungkin mengandungi bahan kimia terlarang. Walau bagaimanapun, pendapat paling popular adalah kewujudan bekas lombong uranium berdekatan kampung tersebut yang telah ditutup setelah kekalahan Soviet Union.

Kementerian kesihatan Kazakhstan juga telah membuat ujian ke atas rumah di kawasan berdekatan untuk mengetahui kadar radiasi yang ada di kawasan tersebut. Walaupun terdapat beberapa buah rumah yang mencatatkan kadar bacaan radiasi daripada uranium, ianya belum cukup kuat untuk membuat konklusi ia adalah penyebab kejadian pelik ini.

Bagi merungkai misteri ini, pihak kerajaan Kazakhstan telah menubuhkan satu pasukan khas yang ditugaskan untuk mencari punca yang menyebabkan fenomena pelik ini.

Kajian awal yang dilakukan oleh pasukan khas ini membuat penemuan awal yang mengejutkan. Menerusi kajian yang dibuat, kawasan ini mengandungi kadar gas karbon monoksida yang sangat tinggi. Selain itu, kajian terhadap kandungan hidrokarbon juga menunjukkan bacaan yang luar biasa.

Kewujudan karbon monoksida yang tinggi dalam udara akan mengurangkan peratusan oxygen dalam udara yang kita sedut. Apabila udara ini disedut, ianya akan masuk ke dalam darah dan dibawa oleh hemoglobin, termasuklah kandungan karbon monoksida yang tinggi yang wujud di kawasan ini.

Kekurangan padar peratusan oksigen inilah yang menyebabkan penduduk akan berasa sangat mengantuk, pening kepala, lemah tubuh badan dan sebagainya.

Kajian lain yang dibuat oleh sekumpulan pakar bebas dari Prague dan Moscow pula mendapati bahawa kawasan ini mempunyai kadar karbon dioksida 10 kali ganda lebih tinggi daripada kawasan lain.

Sementara itu, seorang saintis Russia, Leonid Rikhvanov pula menyatakan kewujudan uranium menyebabkan kejadian pelik ini. Walaupun kadar radiasi adalah rendah, namun uranium ini mungkin telah meresap ke dalam tanah dan mencemarkan air yang diminum oleh penduduk kampung ini seterusnya menyebabkan pelbagai simptom pelik yang dialami mereka.

Kejadian misteri ini dianggap telah selesai dan kerajaan juga telah berusaha memindahkan kesemua penduduk di kampung ini ke kawasan baru. Mereka turut diberikan pampasan kewangan agar dapat memulakan hidup di kawasan baru.


Microsleep : Ancaman Berisiko Tinggi Pemandu di Negara Kita

Selepas mengalami sendiri beberapa insiden rentetan rasa mengantuk amat sangat semasa hari masih siang akibat keletihan yang saya alami, saya berazam untuk mula menulis tentang perkara-perkara kecil yang mempunyai risiko tinggi bahaya pada kita.

Salah satu gejala yang sangat berlaku adalah 'tidur mikro' atau 'microsleep. 'Microsleep' inilah punca banyak kemalangan jalan raya dilaporkan.

'Microsleep' ialah suatu keadaan dimana seseorang itu hilang kawalan dalam tumpuan secara tiba-tiba dan seringkali terjadi bersama-sama gejala lain seperti kehilangan tumpuan menyebabkan pandangan menjadi kosong, kepala terhangguk dan tersentak kembali dan mata yang tertutup tanpa menyedari ia berlaku. Semua ini boleh berlaku dalam tempoh 1 ke 30 saat tanpa disedari individu tersebut.

Lazimnya ia berlaku apabila seseorang itu sudah terlalu penat, mempunyai hutang tidur yang banyak dan pada masa yang sama berperang untuk terus berjaga dalam melakukan sesuatu kerja yang bersifat rutin seperti melihat skrin komputer, televisyen ataupun handphone - atau yang paling berbahaya; memandu kereta.

Sejarah juga telah mencatatkan beberapa malapetaka besar dunia yang mempunyai hubungan dan kaitan dengan kejadian microsleep, termasuklah ledakan nuklear Chernobyl, meledaknya kapal angkasa Challenger dan tumpahan minyak Exxon Valdez.

Selain daripada menyerang orang yang mempunyai hutang tidur serta perlu melakukan sesuatu perbuatan yang berulang-ulang, 'microsleep juga boleh berlaku akibat gangguan kepada tidur seperti penyakit yang dikenali sebagai 'Obstructive Sleep Apnea'.

Kondisi ini menyebabkan seorang itu mungkin mempunyai tidur dalam tempoh waktu yang cukup tetapi kualiti tidurnya tiada, akibat sekatan pada saluran pernafasan.

Penghidap 'narcolepsy' atau gangguan kepada kitaran tidur dan 'restless leg syndrome' atau turut dikenali sebagai Willis-Ekbom Disease, yang menyebabkan seseorang senantiasa perlu menggerakkan kaki kerana ketidak selesaan semasa tidur juga berisiko tinggi mengalami 'microsleep.'

Cabaran urbanisasi era sekarang meramaikan lagi individu yang mempunyai hutang tidur. Rutin pekerja syif, mengamalkan dua atau tiga pekerjaan pada satu masa, bekerja dan belajar pada masa yang sama, berjaga lewat malam dan mereka yang mempunyai masalah dalam penyusunan jadual tidur meninggikan lagi peratusan 'microsleep' akan terjadi.

Apa yang menakutkan, memandu dalam keadaan mengantuk mempunyai kesan yang sama kepada tubuh badan sebagaima seseorang yang telah mengambil alkohol. Mereka yang berjaga 18 jam tanpa tidur didapati mempunyai kesan khayal yang serupa dengan seseorang individu yang mempunyai bacaan alkohol dalam darah setinggi 0.05 BAC atau 'blood alcohol content.'

0.08 BAC ialah nilai maksima rujukan seseorang itu mabuk yang kerap digunakan dalam undang-undang banyak negara.

Sekiranya tanda-tanda tersebut berlaku, berhenti daripada membawa kereta atau mengendalikan sebarang jentera berat.

Amalkan apa yang dinamakan sebagai power nap sekitar 20-30 minit sahaja apabila anda mula rasa mengantuk ketika memandu. Elakkan memandu dalam keadaan penat dan lesu. Jika boleh, rancang perjalanan anda supaya tidak berlaku dalam jadual jendela circadian rendah, bersamaan tempoh jam 2 pagi hingga 6 pagi.

Lantik seorang pemandu lain yang boleh menggantikan anda. Nak lebih seronok, hiburkanlah di antara satu sama lain dengan nyanyian dan bersembang. Pastikan anda sudah dapatkan rehat yang mencukupi sebelum memulakan suatu perjalanan yang jauh. Cuba kekalkan daya fokus anda kepada aktiviti seperti mendengar radio, podcast atau apa saja kandungan yang boleh menggerakkan minda, sekiranya anda tidak boleh berhenti untuk berehat atau menukar pemandu.

Sesuatu yang perlu kita semua akui adalah tidur merupakan satu keperluan hidup yang amat sukar kita atasi, jadi ada kalanya kita perlu menyerah untuk bersedia melelapkan mata.

Cuma pastikan kita tidaklah terlelap di tengah-tengah jalan raya ya!

Khairil Idham Ismail adalah seorang doktor perubatan yang kini bertugas di Hospital Serdang, Selangor. Seorang penulis, beliau juga pernah terlibat menerbitkan penyelidikan berkenaan kadar kemalangan melibatkan golongan pekerja perubatan di negara kita.


Inilah Sukan Popular Abad ke 17 Yang Diharamkan : Sukan Tarik Kepala Angsa

Orang Barat sememangnya terkenal dengan sukan dan gaya hidup yang pelik suatu ketika dahulu. Antara sukan paling pelik yang pernah wujud suatu ketika dahulu adalah sukan menarik kepala angsa sehingga putus. Kedengaran pelik bukan?

Daripada namanya sahaja kita sudah tahu ianya adalah sukan yang tidak berperikemanuisaan dan berbentuk penganiayaan terhadap binatang. Sukan ini suatu ketika dahulu dimainkan di sesetengah tempat di Belanda, Belgium, England dan Amerika. Sukan ini popular pada abad ke 17 hingga 19.

Konsep permainannya sangat mudah. Seekor angsa akan diikat kakinya dan digantung dalam keadaan terbalik. Peserta yang menunggang kuda pula akan menerpa kearah angsa tersebut dan cuba menarik kepalanya sehingga putus.

Mana-mana peserta yang berjaya menarik sehingga putus angsa tersebut akan dikira sebagai pemenang. Walaupun nampak mudah, ianya adalah sukar memandangkan peserta perlu menunggang kuda yang berlari dalam keadaan yang sangat laju.

Bagi menambahkan kesukaran permainan ini, leher angsa tersebut juga akan disapu dengan minyak, seterusnya menjadikannya lebih licin dan sukar ditarik. Penggunaan minyak dan pergerakan angsa itu sendiri akan menjadikan sukan ini lebih mencabar kepada setiap peserta.

Selain itu, kebiasaannya seorang pengacau akan diletakkan berhampiran dengan angsa ini dengan memegang tali belati untuk menakut-nakutkan kuda yang ditunggang oleh para peserta. Jadi, cabaran bukan hanya kepada peserta tetapi juga kepada kuda tunggangannya.

Di Belgium, sukan ini mempunyai tradisinya yang tersendiri. Peserta yang berjaya menarik kepala angsa sehingga putus akan diiktiraf sebagai pemenang. Kemudian, dalam kalangan pemenang ini mereka akan berentap sekali lagi untuk menentukan siapakah "Raja" bagi pertandingan ini yang akan diberikan sebuah mahkota.

Walaupun sukan ini dianggap unik dan mempunyai cabaran yang tersendiri yang menarik minat orang ramai untuk datang menyaksikannya, hadiah yang ditawarkan tidaklah begitu lumayan. Selain pengiktirafan, kebiasaannya pemenang hanya akan dihadiahkan angsa yang sudah mati itu sahaja.

Orang Barat sememangnya gemar membuat pertaruhan dalam pelbagai jenis sukan sejak dahulu dan sukan ini juga tidak terkecuali. Selain penonton, sukan ini menjadi menjadi medan pertaruhan bagi mereka yang gemar berjudi dan selain wang, pertaruhan juga adakalanya dibuat menggunakan minuman beralkohol.

Ketika dahulu, penyiksaan terhadap binatang sebagai bentuk hiburan dan sukan adalah perkara biasa dan perkara ini tidak terkecuali bagi sukan. Malah, kekejaman sukan ini sering dibandingkan dengan sukan lain seperti sukan matador yang sangat popular di Sepanyol.

Walaupun sukan ini jarang diperkatakan lagi pada masa kini, ia sebenarnya masih lagi dimainkan di beberapa tempat terpencil di seluruh dunia. Walaubagaimanapun, pengggunaan angsa hidup telah ditukarkan kepada bangkai angsa memandangkan ia mendapat kecaman yang serius daripada orang ramai terutamanya kumpulan pencinta haiwan.

Penganjuran sukan ini dikatakan sudah pupus di Amerika Syarikat selepas Perang Saudara (Civil War). Walau bagaimanapun, ia masih dianjurkan di beberapa tempat di bahagisan selatan Amerika sehingga penghujung ta 1870-an.

Pada masa kini, di Grevenbicht di Belanda dan beberap tempat di Belgium dan Jerman, sukan menarik leher angsa ini masih dianjurkan setiap tahun sebagai sebahagian daripada tradisi masyarakat tempatan. Walau bagaimanapun, angsa yang masih hidup telah digantikan dengan bangkai angsa kerana kecaman daripada orang luar.

Sukan ini juga turut mempunyai nama yang berbeza di sesetengah negara. Ianya dikenali sebagai Ganstrekken di Belanda, Gansrijden di Belgium dan Gänsereiten di Jerman.

Walaupun penggunaan angsa hidup telah diharamkan secara meluas pada tahun 1920-an, sukan ini masih lagi dibelenggu kontroversi. Pada tahun 2008, kesatuan pencinta haiwan Belanda mendesak sukan ini tetap perlu diharamkan penganjurannya secara sepenuhnya.

Pihak penganjur pula tida mengendahkan desakan ini dengan mendakwa tiada tindakan tidak berperikemanusiaan terhadap haiwan memandangkan angsa yang digunakan dalam sukan ini pada masa kini kerana hanya bangkai angsa yang sudah mati yang digunakan.


Remaja Perempuan Ini Berjaya Jual "Nama Anak" Kepada 700,000 Pembeli

Beau Jessup adalah seorang usahawan wanita yang berusia 19 tahun dari Britain. Dia telah memperoleh keuntungan bernilai jutaan ringgit menerusi perkhidmatannya yang bijak melalui atas talian.

Jessup membantu para ibu bapa di China untuk memilih nama Inggeris yang sesuai untuk bayi mereka yang baru lahir melalui laman webnya iaitu Special Name.

Mencari nama yang sesuai untuk bayi adalah perkara penting di China. Apabila memilih nama anak mereka dalam bahasa Cina, ibu bapa biasanya akan memilih dua atau tiga aksara yang mempunyai makna dengan teliti. Namun, apabila membuat keputusan untuk memilih nama Inggeris, kebanyakan daripada mereka menemui kesukaran.

Di sinilah Beau Jessup dan syarikatnya, Special Name, sedia membantu. Hanya untuk sedikit bayaran, Special Name akan mencadangkan beberapa nama Inggeris yang mempunyai ciri-ciri yang berbeza seperti kejujuran, cita-cita atau yang berkaitan dengannya.

Dalam masa tiga setengah tahun, Jessup telah membantu dalam memberikan nama kepada 678,000 bayi di China dan memperolehi keuntungan melebihi RM 1.7 juta. Jumlah itu adalah lebih daripada cukup untuk menampung perbelanjaan kolej dan keperluannya.

Jessup mula muncul dengan idea menubuhkan Special Name pada tahun 2015 selepas menemani ayahnya dalam satu urus niaga di China. Salah seorang rakan niaga ayahnya, Puan Wang, meminta bantuan Jessup untuk memilih nama Inggeris buat anak perempuannya yang beusia tiga tahun.

Jessup berbesar hati dengan permintaan itu dan menyedari betapa pentingnya pemilihan nama dalam budaya Cina. Selepas bertanya kepada Puan Wang apakah yang diharapkan pada anak perempuannya, Jessup mendapat tahu bahawa wanita itu mahu "orang terkejut dengan apa yang mampu dicapai oleh anaknya".

Jessup yang berusia 15 tahun ketika itu telah mencadangkan nama 'Eliza' yang diilhamkan oleh watak Eliza Doolitle daripada lakonan teater "Pygmalion". Puan Wang gembira dengan pilihan itu dan memberitahu Jessup tentang pentingnya pemilihan nama Inggeris untuk kanak-kanak Cina.

Memandangkan Asia kini merupakan kuasa ekonomi global, berinteraksi dengan orang luar yang berbahasa Inggeris dan rakan niaga daripada barat adalah satu kemestian. Disebabkan itu juga, ramai orang Cina percaya bahawa mempunyai nama Inggeris adalah lebih memudahkan.

Selepas kembali semula ke UK, Jessup meminjam £ 1,500 (RM 7900) daripada ibu bapanya bagi membayar seorang pereka web untuk membina laman webnya. Dia kemudian mengisi masa lapangnya dengan mengisi pangkalan data dengan kira-kira 4,000 nama anak lelaki dan perempuan, mengaitkannya dengan lima sifat personaliti utama seperti kejujuran dan keyakinan.

Ia adalah satu proses yang memakan masa tetapi kina algoritma membuatkan perkerjannya menjadi lebih mudah. Laman webnya itu mempunyai versi bahasa Cina untuk mencapai bakal pelanggan yang lebih ramai.

Laman web itu akan meminta pengguna untuk memilih lima ciri daripada 12, mengikut apa yang mereka rasa paling sesuai untuk bayi mereka. Algoritma kemudiannya akan mencadangkan tiga nama mengikut jantina yang bersesuaian dengan ciri-ciri pilihan tersebut.

Mereka juga diminta untuk berkongsikan nama itu dengan rakan dan keluarga menerusi media sosial sebelum membuat keputusan, sekali gus bertindak sebagai iklan percuma untuk perkhidmatan tersebut.

Pada mulanya, Beau Jessup menawarkan perkhidmatan ini secara percuma bagi mempromosikan laman webnya. Setelah digunakan oleh lebih daripada 160,000 orang, dia mula mengenakan bayaran sebanyak 60p (RM 3.20) bagi setiap penggunaan.

Jessup yang memperolehi keuntungan lumayan daripada perkhidmatannya menggunakan wang itu untuk membayar yuran universitinya dan juga melabur dalam bidang hartanah. Lebih menguntungkan ialah, perniagaannya itu hampir sepenuhnya berdiri sendiri dengan hanya memerlukan pasukan kecil sahaja di China untuk menguruskan operasi teknikal.

Beau Jessup memberitahu bahawa dia mengemas kini pangkalan data laman web itu setiap bulan tetapi perniagaan itu sepenuhnya berjalan secara automatik. Ini membolehkannya untuk menumpukan sepenuh masanya pada pengajian.

Anda mungkin hairan dan tertanya-tanya mengapa ada orang yang sanggup membayar cadangan nama dalam Bahasa Inggeris untuk bayi mereka. Seperti yang dijelaskan oleh Beau Jessup dalam TEDTalk 2017, China terkenal dengan penapisan dan sekatan dalam talian. Ditambah pula pengetahuan terhad dalam Bahasa Inggeris membuatkan kajian sukar dilakukan oleh ibu bapa di China.

Disebabkan masalah seperti itulah banyak nama Inggeris bagi bayi di China kedengaran lucu dan mengarut sekaligus membawa kepada kepercayaan malang seperti "Rolex Wang", "Gandlaf Wu" dan banyak lagi. Malah, beberapa orang terkenal juga turut mempunyai nama kelakar seperti York Chow, Funny Sit dan Dodo Cheng.


Statistik Membuktikan Cucu Mewarisi Banyak Genetik Dari Nenek Sebelah Ibu

Sedar atau tidak, sebenarnya kita mempunyai hubungan yang sangat rapat dengan nenek di sebelah ibu. Ya, walaupun jaraknya agak jauh, tetapi nenek di sebelah ibu sangat unik bagi kita.

Mereka memainkan peranan penting dalam kehidupan kita, baik dari segi emosi emosi hinggalah ke peringkat genetik.

Walaupun anda tidak menghabiskan banyak masa dengan nenek di sebelah ibu anda malah ada yang tak sempat bertemu, namun ikatan antara anda dan nenek tidak akan hilang sampai bila-bila.

Ini disebabkan anda mewarisi DNA, sifat, cita rasa, dan emosinya!

Seorang penulis esei Chile bernama Alejandro Jodorowsky telah menulis sebuah buku bertajuk "Metagenealogy: Self-Discovery Through Psychomagic and the Family Tree", di mana beliau menerangkan pengaruh genetik nenek moyang terhadap cucu-cucu, disebabkan genetik boleh diturunkan terus daripada seorang nenek kepada cucu secara langsung.

Menurut Alejandro, gen yang diterima oleh anak-anak di dalam rahim ibu mereka datang terus dari nenek mereka. Di antara semua datuk dan nenek moyang, nenek di sebelah ibu adalah orang yang paling bertanggungjawab untuk warisan gen.

Gen tidak selalu diturunkan secara langsung kepada generasi akan datang, tetapi ia boleh melangkau generasi.

Inilah sebabnya mengapa berlakunya kemungkinan di mana sesetengah kanak-kanak mempunyai paras rupa seperti ibu atau bapa saudara, dan datuk serta nenek mereka berbanding ibu bapa sendiri.

Dalam kes-kes yang lain, cucu-cucu mungkin tidak kelihatan seiras dengan nenek mereka, tetapi akan sentiasa ada tanda-tanda pada mereka seperti tahi lalat, senyuman, warna mata, cara mereka bergerak dan berjalan.

Kadang-kala, cucu akan mewarisi struktur tulang, otot atau pun penyakit genetik dari datuk nenek mereka.

Secara purata, cucu berkongsi 25% DNA dengan datuk dan nenek.

Para saintis dari University of Cambridge telah menerbitkan kajian tentang ikatan antara nenek di sebelah ibu dan cucu mereka.

Menurut kajian ini, hubungan ini berlaku kerana kromosom X, di mana nenek menurunkan 25% daripada kromosom-X nya kepada cucu, yang membolehkan mereka mewarisi gennya.

Nenek di sebelah bapa hanya menyebarkan kromosom X mereka kepada cucu perempuan, tidak kepada cucu lelaki.

Walaupun nenek di sebelah bapa mempunyai hubungan 50% dengan cucu perempuan, namun mereka biasanya tidak mempunyai kaitan genetik dengan cucu lelaki.

Jangan risau, ini tidak bermakna cucu tidak rapat dengan datuk nenek mereka. Perkara yang paling penting untuk diingati adalah mengekalkan hubungan yang rapat dan kehadiran dalam kehidupan anak-anak sejak kecil.

Ini akan meningkatkan ikatan penting yang diperlukan untuk membina hubungan kekeluargaan yang mesra, tanpa mengira gen atau jantina.

Menurut Alejandro, anak-anak juga mewarisi pengalaman emosi nenek di sebelah ibu mereka.

Emosi yang dirasakan nenek apabila dia hamil anak perempuannya boleh disampaikan kepada cucu di masa depan. Ini kerana maklumat ini boleh direkodkan dalam DNA dan kekal walaupun ia melangkau satu generasi.


7 Kes Pesakit Koma Paling Lama Tidak Sedarkan Diri

Kisah individu berdepan tragedi sehingga menyebabkan mereka berada dalam keadaan koma kerap kali kedengaran - berikutan peningkatan jumlah yang insiden yang berlaku.

Pesakit koma yang memerlukan masa berhari atau berbulan lamanya untuk kembali bangkit merupakan sesuatu yang biasa, namun ada kes-kes koma yang sangat panjang tempohnya menarik minat bukan sahaja orang biasa, malahan penyelidik dalam memahami kemampuan otak manusia.

Berapa lamakah kes koma paling lama pernah dilaporkan? Berikut adalah tujuh kes pesakit koma paling lama yang telah dilaporkan. Ada yang berakhir dengan gembira dan ada yang berakhir dengan kesedihan.

Pada 25 Februari 1990 semasa berusia 26 tahun, Terrie Marie Schiavo mengalami masalah jantung. Walaupun berjaya dipulihkan, kegagalan tubuhnya menghantar oksigen ke otak dalam tempoh yang panjang menyebabkan kerosakan kekal berlaku pada otaknya. Terri tidak sedarkan diri namun tubuhnya kekal bernafas seperti biasa.

Selepas lebih 8 tahun, suaminya Michael mengambil keputusan untuk memulakan petisyen bagi menghentikan sistem sokongan hidup yang menyalurkan makanan pada isterinya - atas alasan Terri pasti tidak mahu kekal hidup sedemikian rupa. Tiga tahun selepas itu pada tahun 2001, saluran bantuannya dibuka pertama kali dan disambung semula beberapa hari kemudian.

Berikutan tindakan petisyen itu; kritikan dan sokongan masyarakat Amerika Syarikat mula kedengaran membincangkan hak untuk hidup atau mati melibatkan Schiavo. Selepas melalui pelbagai perbicaraan mahkamah termasuklah perbincangan di peringkat tertinggi kerajaan, sistem sokongan Schiavo dicabut pada 18 Mac 2005. Schiavo meninggal dunia pada 31 Mac 2005 - selepas 15 tahun koma.

Pada tahun 1981, Rom Houben seorang warga Belgium mengalami kemalangan kereta. Seorang yang aktif dalam pertahanan diri serta seorang pelajar jurusan kejuruteraan, kemalangan itu mengubah hidup Houben menyebabkan badannya kaku tidak lagi mampu bergerak. Dia kemudiannya diisytiharkan koma.

Pada tahun 2009 selepas lebih 28 tahun terbaring kaku, beberapa orang penyelidik melakukan kajian terhadap beliau, mendapati wujud kebolehan pada beliau untuk berkomunikasi menggunakan komputer. Dalam temuramah beliau yang ditaip dengan bantuan fasilitaor dan komputer, Houben berjaya menjawab banyak soalan yang diajukan - menerangkan pada orang ramai dia sebenarnya sedar setiap masa cuma tidak boleh bergerak langsung.

Temubual itu membuka lembaran baru pada penyelidik berkenaan status sebenar Houben, sama ada dia berada dalam koma ataupun sebenarnya mengalami paralisis selama ini. Bagaimanapun, kajian seterusnya mendapati temuramah yang berlaku besar kemungkinan dipengaruhi oleh fasilitator yang memegang jarinya. Tidak jelas apa berlaku pada Rom Houben sekarang, sama ada masih hidup atau telah meninggal dunia.

Seperti Rom Houben, Terry Wallis sedang memandu pada 13 Julai 1984 sebelum keretanya jatuh semasa melalui sebuah jambatan kecil mengorbankan seorang penumpang. Wallis masih bernafas semasa ditemui namun tidak sedarkan diri walaupun kondisinya stabil. Ketika itu Wallis berusia 20 tahun.

Pada tahun 2003 selepas lebih 19 tahun tidak sedarkan diri, Wallis tiba-tiba tersedar dan terus bercakap. Bagaimanapun, dia seakan-akan hanya tertidur sehari, masih menganggap dirinya tetap dalam tahun 1984 serta berumur 20 tahun.

Kondisi Wallis menjadi antara kes yang mendapat liputan meluas kerana jarang sekali pesakit koma selama dia dapat kembali sedar. Bagaimanapun, otak Wallis didapati mempunyai kerosakan, menyebabkan dia tidak lagi mampu menyimpan ingatan baru. Bagaimanapun dia masih lagi ingat semua ingatan dia, sebelum kemalangan pada tahun 1984 tersebut.

Kes Esposito menjadikan beliau pernah diisytiharkan sebagai pesakit koma paling lama dalam dunia. Kisahnya bermula hanya dengan satu prosedur merawat sakit appendiks yang dihadapinya pada tahun 1941. Selepas dibius dan dibedah bagi membuang appendiks yang sudah membengkak, Esposito tidak bangun-bangun. Ketika itu dia baru berusia 7 tahun.

Selepas 10 bulan tinggal di hospital dan kehabisan dana penjagaan, Esposito dibawa pulang oleh ibu bapanya kembali ke rumah.

Sepanjang hayatnya, ibu bapanya tidak berhenti mencuba bermacam usaha namun gagal menyedarkannya. Ayahnya meninggal dunia terlebih dahulu pada bulan Januari 1978 sebelum Elaine Esposito meninggal dunia pada 25 November tahun yang sama.

Beliau berada dalam koma selama 43 tahun dan 357 hari.

Semasa bersedia untuk pulang daripada tugasannya sebagai jururawat di sebuah hospital di Mumbai pada tahun 1973, Aruna diserang oleh seorang lelaki di sebuah bilik persalinan hospital tersebut.

Lelaki itu mencekik leher Aruna dengan tali sambil meliwat Aruna, menyebabkan ketiadaan bekalan oksigen kepada otak Aruna. Keesokannya, Aruna yang terbaring ditemui dalam keadaan tidak sedarkan diri.

Hilang kesedaran serta dijaga oleh keluarganya selama berpuluh tahun, seorang jurnalis bernama Pinki Virani melakukan petisyen pada tahun 2011 bagi membolehkan hidup Aruna ditamatkan. Bagaimanapun, petisyen itu ditolak. Aruna terus berada dalam keadaan koma sebelum meninggal dunia pada 18 Mei 2015, akibat jangkitan pada paru-paru ketika berusia 71 tahun.

Seorang gadis bernama Edwarda O'Bara berumur 17 tahun semasa mengalami koma akibat penyakit kencing manis, pada tahun 1969. Terkenal sebagai seorang pelajar popular di sekolah, apa yang berlaku pada Edwarda merupakan satu kejutan besar pada keluarga dan kenalannya. Kehilangan kesedaran dan berada dalam koma menyebabkan tanggungjawab menjaga beliau jatuh pada ibu bapanya.

Malangnya, bapanya meninggal dunia pada tahun 1978, selepas 8 tahun menjaga anaknya. Ibunya lebih bernasib baik umur panjang, meninggal dunia pada tahun 2008. Ini menyebabkan O'Bara menjadi tanggungan kepada kakaknya pula.

Langsung tidak menunjukkan sebarang perubahan semasa koma, Edwarda O'Bara meninggal dunia pada 21 November 2012 pada usia 59 tahun. Setakat ini, wanita ini diiktiraf pesakit yang berada dalam keadaan koma paling lama dalam dunia.

Seorang wanita warga Emiriyah Arab Bersatu bernama Munira Abdulla sedang bersama anaknya dalam kereta yang dipandu abang iparnya pada tahun 1991. Menyedari mereka bakal berlanggar dengan sebuah bas sekolah, Munira bertindak memeluk anaknya Omar yang ketika itu baru berusia 4 tahun. Omar terselamat namun Munira cedera teruk.

Ibu muda itu diisytiharkan dalam keadaan koma, namun masih mampu merasai kesakitan sekiranya diberikan rangsangan, meneruskan hidup dengan bantuan mesin dan disalurkan makanan dibantu oleh pihak perubatan dan keluarga. Mengetahui keadaan keluarga malang itu, kerajaan UAE menawarkan bantuan menghantar Munira ke Jerman bagi mencuba beberapa alternatif lain.

Pelbagai kaedah yang diharapkan dapat membantu keadaan beliau dicuba dan hasilnya, selepas berlaku pertengkaran antara Omar dan pihak hospital - Munira mula menunjukkan sedikit reaksi.

3 hari kemudian Munira tersedar dengan Omar di sebelahnya yang ketika ini sudah pun berusia 32 tahun. Selepas 27 tahun, Omar yang berhutang nyawa dengan ibu yang mengorbankan diri demi anak kesayangannya, kembali merasai rasa dipeluk ibunya yang lama lena. (rujukan)


Kenapa Kaki Penguin Tak Beku Walaupun Pada Suhu Serendah -60 °C

Berapa lama anda boleh pegang atau berdiri di atas ais Antartika sebelum kaki anda menjadi beku dan reput?

Namun, bagi penguin maharaja, haiwan ini boleh melakukannya selama 2 bulan dan dalam keadaan angin sejuk dengan suhu serendah -59.4 darjah Celsius.

Kaki burung ini mungkin kelihatan seperti sangat sejuk ketika melakukannya, tetapi peredaran khas dalam badannya bertindak sebagai sejenis anti-beku untuk memastikan haiwan ini cukup panas sehingga mereka tidak menjejaskan kaki.

Kaki dan tapak kaki penguin telah berkembang untuk membuatkan ia kehilangan haba sekurang yang mungkin.

Kaki penguin mengekalkan haba dan kepanasan dengan menyekat aliran darah dalam cuaca yang sangat sejuk, sekaligus mengekalkan suhu kaki di atas paras beku.

Kaki penguin berfungsi seperti sistem pertukaran haba di mana pembuluh darah ke dan dari kaki adalah sangat sempit dan "dianyam" bersama-sama.

Dengan ini, ia menyejukkan darah dari badan ke arah kaki dan memanaskan darah ketika ia kembali semula ke badan.

Keupayaan istimewa ini adalah sebahagian daripada bagaimana penguin mengekalkan suhu hangat telurnya sehingga ia menetas.

Penguin maharaja jantan mengeram telur tunggal di atas kakinya selama dua bulan dalam gelap ketika musim sejuk manakala penguin betina sedang makan di laut.

Ia juga menutup telur dengan kulit perut yang hangat yang dipanggil kantung "brood" untuk mengelakkannya telur daripada terdedah kepada unsur-unsur bahaya.

Memberikan perhatian dan penjagaan bukanlah satu-satunya tugasan yang dilakukan oleh penguin jantan.

Sekiranya penguin betina tidak kembali membawa makanan ketika telur-telur menetas, penguin jantan menyusu bayi penguin selama beberapa hari dengan memberikan sejenis "susu" yang diperbuat daripada sel khusus di dalam kerongkong.

Manusia juga mempunyai keupayaan untuk mengehadkan aliran darah ke kaki dalam cuaca sejuk, namun tidak secara dramatik seperti penguin.

Tangan kita menjadi lebih putih semasa cuaca sejuk dan beku kerana kurang darah di dalamnya. Ini kerana darah telah diarahkan untuk mengalir ke teras badan anda untuk memastikan organ-organ penting kekal hangat untuk berfungsi dengan normal.


5 Kecuaian FBI yang Membuktikan Mereka Tak Semegah Kisah Hollywood

Secara idealnya, FBI wujud untuk membantu melindungi rakyat Amerika Syarikat. Mereka berada di lapangan setiap hari untuk menghentikan pengganas dan penjenayah daripada mencederakan orang awam yang tidak bersalah.

Walaupun tugas mereka mencabar, kebanyakan daripadanya berjaya dilakukan dengan baik. Ini kerana mereka diberi kuasa dan dana yang banyak daripada kutipan cukai untuk membantu misi mereka.

Namun, manusia tidak pernah lari daripada melakukan kesilapan. Begitu juga dengan pihak FBI. Sebelum ini, kami pernah menulis mengenai 4 perkara bodoh yang dilakukan ejen FBI. Kali ini kami kongsikan lagi beberapa antara kesilapan amatur yang dilakukan mereka.

Fungsi FBI adalah untuk menjadikan sesuatu masalah sulit itu lebih baik. Namun, kali ini mereka menjadikan kes yang berlaku pada tahun 2018 di Texas ini menjadi lebih buruk.

Kisah ini bermula apabila dua lelaki bersenjata muncul di rumah Ulises Valladares dan menuntut sejumlah wang RM 33,000 (USD 8,000) yang dihutangnya. Apabila Valladares tidak mampu membayarnya, dia dan anaknya berusia 12 tahun diikat sementara dua lelaki tadi menggeledah rumahnya.

Mereka gagal menemui apa-apa dan memutuskan untuk menculik Valladares sebagai jalan terbaik untuk memperolehi wang tunai. Mereka kemudian mengubungi abang kepada Valladares bahawa adiknya diculik kumpulan kartel dan meminta wang tebusan bernilai RM 83,500 (USD 20,000) sekiranya ingin adiknya selamat.

Abangnya kemudian mengubungi pihak FBI kerana menyangka ia adalah jalan terbaik. FBI kemudian berjaya menjejaki lokasi penculik dan mangsa. Ketika operasi dijalankan, sesuatu yang buruk berlaku. FBI yang sepatutnya menyelamatkan mangsa telah tersalah tembak mangsa. Apa yang lebih pelik ialah, mangsa masih dalam keadaan terikat ketika dia ditembak mati. (sumber)

Apabila berhadapan dengan pengganas, adalah penting untuk operasi itu berjalan dengan lancar kerana nyawa orang ramai bergantung padanya. Namun, seorang perisik FBI ini telah membuat kesilapan bodoh pada waktu yang salah.

Menurut dokumen-dokumen yang didedahkan, FBI telah memantau seorang pengganas yang pro-ISIS bernama Everitt Jameson. Mereka kemudian mengarahkan seorang perisik untuk mendekati Jameson di media sosial dengan berkongsi ideologi mengenai kumpulan pengganas.

Jameson yang merasakan perisik itu berfahaman sama dengannya kemudian mendedahkan bagaimana dia sudah bersedia untuk mati dan mempunyai idea untuk meletupkan bom di San Franscisco. Seminggu sebelum rancangan itu dijalankan, semuanya menjadi pincang.

Salah seorang kakitangan FBI secara tidak sengaja mendail telefon bimbit Jameson. Mereka malah menghubunginya dengan kod kawasan Washington D.C. Apabila Jameson menjawab panggilan itu, pemanggilnya sudahpun memutuskan talian. Apabila Jameson mengubungi semula nombor itu, dia terdengar rakaman mel suara dengan nama kakitangan FBI itu.

FBI kemudian memutuskan untuk terus menangkap Jameson lebih awal daripada masa yang ditetapkan kerana lelaki itu seperti sudah mengetahui intipan yang dilakukan ke atasnya. Kesalahan bodoh itu hampir mendedahkan keseluruhan operasi yang dilakukan FBI. (sumber)

Whitney Bulger adalah seorang ketua kumpulan penjenayah Boston yang melarikan diri daripada pihak berkuasa selama bertahun-tahun. Dia dikehendaki atas 18 tuduhan membunuh dan pihak berkuasa menawarkan ganjaran RM 4.16 juta sekiranya dia berjaya diberkas.

FBI memberi amaran bahawa Bulger adalah seorang yang bersenjata dan berbahaya. Dia juga dipercayai sedang mengembara bersama-sama pasangannya. Ketika pelancong Jerman dan isterinya bercuti di Sicily, FBI telah menyangka bahawa mereka adalah pasangan Bulger yang diburu.

FBI berjaya memperolehi gambar dan video pasangan dari Jerman itu dan teruja kerana mempunyai perkembangan baru dalam kes mereka. Mereka kemudian memuat naik "bukti" baru yang disangka sebagai Bulger ini dalam laman web untuk orang dikehendaki FBI.

Seorang blogger untuk Boston Magazine kemudian menyedari kesilapan itu tetapi pasangan Jerman itu tidak dapat dikesan untuk beberapa bulan sehinggalah mereka berjumpa dengan pihak berkuasa. Ketika itulah baru FBI menyedari kesilapan mereka. (sumber)

Pada tahun 2010, FBI telah melakukan serbuan ke atas beberapa buah pemilik aktivis anti perang di Minneapolis namun tidak menemui apa yang dicari. Beberapa bulan kemudian, pasangan Mick Kelly dan Linden Gawboy yang merupakan antara suspek yang digeledah rumahnya telah menemui beberapa fail rahsia yang ditinggalkan oleh FBI.

Dokumen yang ditinggalkan itu bukan sahaja mengandungi maklumat mengenai operasi yang sedang dijalankan tetapi juga maklumat yang begitu sensitif sehingga peguam pasangan itu menasihatkan agar mereka tidak mendedahkannya.

Namun, beberapa maklumat sudahpun tersebar dan ia menunjukkan betapa besar kesilapan yang telah dilakukan FBI. Antara maklumat yang tersebar ialah lima halaman muka surat yang mengandungi 102 soalan soal siasat ke atas pasangan itu, maklumat mengenai kumpulan, pemimpin, struktur dan tujuan penubuhan mereka.

Selain itu terdapat juga gambar rumah dan suspek lain yang disiasat oleh pihak FBI. Ini merupakan satu kecuaian yang amat memalukan bagi pihak FBI. (sumber)

FBI sememangnya mempunyai banyak wang tetapi bagaimana wang itu dikendalikan sekitar agensi itu agak rumit. Untuk menyembunyikan identiti dan aktiviti, mereka menggunakan dana rahsia. Hakikatnya, ia menjadikannya sukar untuk memantau aliran tunai mereka sendiri.

Salah satunya ialah pembayaran bil telefon. Bukan sahaja talian pejabat biro yang dipotong, malah lebih bermasalah apabila talian yang mereka intip untuk pengumpulan risikan juga terjejas.

Pada 2008, ABC News mendedahkan bahawa 990 talian adalah bertujuan untuk pengawasan dan hampir separuh daripadanya tidak dibayar tepat pada waktunya. Ini bermakna mereka terlepas banyak peluang untuk mengumpul maklumat penting. Pada suatu masa, mereka pernah berhutang dengan satu syarikat telekomunikasi sebanyak RM 275,500.

Sebahagian daripada masalah itu ialah FBI tidak memperbaharui sistem pengurusan kewangannya sejak 1980-an. Ditambah pula dengan kes pecah amanah oleh kakitangan kewangan apabila dana telekomunikasi mereka hilang sebanyak RM 104,000. (sumber)


Sejarah Penciptaan Guinness World Records, Arkib Catatan Rekod Dunia

Setiap rekod dunia yang dicatatkan akan disimpan dalam sebuah arkib yang dikenali sebagai Guinness World Records. Daripada rekod seperti manusia terpantas di dunia dan manusia tertinggi di dunia sehinggalah kepada rekod-rekod pelik seperti memiliki kuku terpanjang di dunia dan kek terbesar di dunia, nama pemegang rekod ini tersimpan rapi untuk rujukan orang ramai secara percuma.

Kejayaan Guinness World of Records juga diikuti oleh negara-negara di seluruh dunia yang mengambil inisiatif mewujudkan arkib simpanan rekod peringkat nasional. Di Malaysia juga, kita memiliki Malaysia Books of Records yang menyimpan catatan-catatan rekod peringkat nasional yang dicatatkan oleh rakyat Malaysia.

Pernahkah anda terfikir, bagaimanakah tercetusnya idea untuk mewujudkan Guinness  World Records (GWR) bagi menyimpan semua rekod yang dicatatkan di seluruh dunia? Tanpa kewujudan GWR, ianya pasti satu tugas yang sukar untuk menyimpan dan menyemak kesemua rekod yang pernah dicatatkan.

Idea untuk menghasilkan buku yang menghimpunkan rekod-rekod di seluruh dunia dicetuskan oleh Sir Hugh Beaver pada awal tahun 1950-an. Beliau ketika itu merupakan Pengarah Urusan syarikat Guinness Brewery, sebuah syarikat pembuat minuman beralkohol.

Ketika sedang menyertai pertandingan menembak di Wexford, beliau dan rakannya berbincang siapakan penembak burung paling pentas di Eropah. Mereka gagal mendapatkan jawapan yang betul kerana belum terdapat sebarang buku yang boleh dijadikan sebagai sumber rujukan pada ketika itu.

Pada tahun 1954, beliau teringat kembali akan perbualannya dengan rakan menembaknya itu. Beliau mendapat idea untuk menghasilkan sebuah buku yang akan menghimpunkan semua rekod yang ada di dunia pada ketika itu. Selain itu, penghasilan buku tersebut juga adalah salah satu strategi bagi mempromosikan syarikatnya.

Beliau kemudiannya telah bekerjasama dengan adik-beradik Norris McWhirter dan Ross McWhirter untuk mengumpulkan segala fakta dan rekod yang pernah dicatatkan. Kedua-dua individu ini adalah rakan kepada salah seorang pekerja di syarikat Guinness dimana keduanya mempunyai sebuah agensi di London yang dibayar untuk mencari informasi dan data penting.

Setelah kajian awal dibuat, kerja-kerja menulis buku pertama Guinness World Records dimulakan. Proses menulis buku ini mengambil 13 minggu setengah dengan tempoh bekerja 90 jam seminggu termasuklah hujung minggu dan cuti umum. Kedua-dua adik beradik ini telah berjaya menyiapkan satu kompilasi rekod seluruh dunia ini pada bulan Ogos 1954.

Buku itu kemudiannya diberi nama The Guinness Book of Records. Untuk cetakan pertama ini, ribuan salinan telah dicetak dan terjual. Pada 30 November tahun tersebut, syarikat Guinnes Superlatives Limited secara rasminya ditubuhkan dan membuka sebuah pejabat di London.

Ketika itu, tiada siapa yang menyangka buku yang dihasilkan akan menjadi salah satu buku paling popular di dunia. Edisi pertamanya mengandung 198 halaman dan walaupun hanya mula dijual pada bulan Ogos, menjelang Hari Natal pada penghujung tahun, ianya telah berada dalam senarai teratas buku paling banyak dijual.

Bertitik tolak daripada kejayaan ini, buku ini dilancarkan pula di Amerika Syarikat dimana 70,000 buah salinan telah terjual. Sejak itu, populariti buku Guinness World Records terus meningkat dan berjaya mencatatkan lebih 100 juta buah salinan di lebih 100 buah negara. Buku ini turut dicetak dalam 37 jenis bahasa.

Catatan rekod dalam buku ini adakalanya berubah saban tahun setelah rekod baru dicipta yang akan memadamkan nama pemegang rekod yang lama. Pada masa kini, GWR turut memuatkan info dan fakta daripada rekod yang terhasil secara semulajadi seperti kulat paling beracun di dunia, ketumbuhan terbesar yang pernah dikeluarkan dan yang seumpama dengannya.

Disebabkan sebahagian besar rekod yang dimuatkan dalam buku ini adalah sama saban tahun, kini buku ini hanya memaparkan sebahagian sahaja rekod yang dipilih untuk dimuatkan dalamnya. Namun, rekod-rekod baru yang dicipta pada tahun keluaran edisi buku ini tetap akan dipaparkan.

Pemilik jenama GWR ini juga sudah beberapa kali bertukar tangan menyebabkan terdapat juga perubahan kriteria yang ditetapkan sebelum sesuatu rekod itu diterima. Malah, bagi menjadikan buku GWR ini lebih menarik, buku ini kini dimuatkan dengan pelbagai ilustrasi dan gambaran mengenai rekod yang dicipta berbanding hanya teks seperti edisi awalnya.

Permohonan untuk meletakkan nama sebagai pemegang rekod tertentu adalah percuma bagi rekod yang sudah dicatatkan sebelum itu. Rekod tersebut walau bagaimanapun mesti disahkan oleh pihak yang mempunyai autoriti. Namun, caj sebanyak $5 dikenakan sekiranya anda hendak mencadangkan rekod baru.

Pada tahun 2005, pihak Guinness telah mengisytiharkan tarikh 9 November setiap tahun sebagai International Guinness World Records Day (Hari Rekod Dunia Antarabangsa).


Ini Penjelasan Mengapa Segitiga Bermuda Bukanlah Misteri Seperti Yang Dikatakan

Seperti yang kita tahu, kawasan lautan di antara Florida, Puerto Rico dan Bermuda yang dikenali sebagai Segitiga Bermuda adalah salah satu sumber misteri paling terkenal di dunia.

Selama berabad-abad, laporan mengenai kapal-kapal dan pesawat-pesawat yang hilang tanpa jejak telah mencetuskan kesedaran awam, membuatkan zon itu diberikan nama julukan "The Devil's Triangle" atau "Segitiga Syaitan."

Punca-punca yang dikatakan mencetuskan misteri kehilangan ini bermula daripada fenomena alam semula jadi yang aneh hinggalah kepada wujudnya pangkalan makhluk asing di bawah air.

Namun, ada satu soalan yang lebih mendalam perlu ditanya: Adakah jumlah pesawat dan kapal yang hilang di Segitiga Bermuda adalah lebih banyak daripada mana-mana kawasan yang mempunyai trafik yang sama?

Pada tahun 1975, wartawan Larry Kusche menerbitkan buku "The Bermuda Triangle Mystery - Solved." Di dalamnya, dia meneliti semula banyak insiden Segitiga Bermuda dari tahun 1840 hingga 1973, termasuk dalam penerbitan oleh penulis lain.

Beliau juga menyemak buku yang ditulis oleh Charles Berlitz, bertajuk "The Bermuda Triangle" pada tahun 1974. Ini adalah buku pertama yang menunjukkan bahawa sesuatu yang pelik berlaku di kawasan itu.

Larry mendapati bahawa kebanyakan cerita penulis hanya diulang dari penerbitan lain tanpa melakukan pemeriksaan ke atas fakta-fakta yang dikemukakan. Dan dalam hal ini, Charles Berlitz mungkin merupakan pesalah yang melakukan kesalahan paling besar.

Dalam sesetengah kes, tiada langsung rekod mengenai kapal yang dikatakan hilang di Segitiga Bermuda itu wujud.

Dalam kes-kes yang lain, kapal-kapal dan pesawat benar-benar wujud tetapi "kehilangan misteri" tersebut berlaku semasa ribut dahsyat, fenomena alam yang mana biasanya tidak dinyatakan oleh penulis.

Ini tidak bermakna tiada kehilangan di Segitiga Bermuda, tetapi penting untuk diingati bahawa zon itu adalah laluan yang popular untuk kedua-dua pengangkutan penting iaitu kapal dan pesawat.

Jadi, terdapat kebarangkalian yang tinggi untuk berlakunya kes kapal tenggelam atau pesawat jatuh di kawasan ini berbanding kawasan yang kurang trafiknya.

Sekiranya Segitiga Bermuda benar-benar adalah zon bahaya seperti yang dikatakan, perkara ini disangkal oleh bukti yang ada.

Terdapat pelbagai sebab dan alasan yang rasional mengapa kapal laut dan pesawat hilang di kawasan-kawasan tertentu di lautan. Teori yang paling mungkin melibatkan geografi dan sudah tentu bukannya makhluk.

Satu penjelasan menjelaskan fakta bahawa dasar laut di kawasan itu agak kaya dengan metana, yang boleh membentuk campuran gas-ais-sedimen di bawah tekanan tinggi.

Sekiranya tanah runtuh di bawah air berlaku, campuran berbahaya ini boleh meletup keluar dari dasar laut lalu memasuki atmosfera.

Hal ini boleh memabukkan juruterbang atau mengubah ketumpatan udara sekeliling dan mengganggu pemanduan pesawat.

Letupan-letupan ini telah diketahui mampu merosakkan pelantar minyak luar pesisir, yang bermaksud ia boleh memainkan peranan dalam beberapa kes kehilangan "misteri" yang dilaporkan.

Tidak mungkin para saintis dapat beritahu dengan pasti sehingga lantai laut dipetakan dengan lebih terperinci. Pemetaan lantai lautan terbaru dibuat pada tahun 2014.

Meskipun hakikat bahawa ia menggunakan pengukuran maju dalam medan graviti bumi, namun ia masih hanya mempunyai resolusi 5 kilometer, jauh lebih rendah daripada yang anda perlukan untuk menentukan lokasi ciri geografi penting atau bangkai kapal.


Kajian Sains : Mengapa Lelaki Tidak Pernah Pulih Selepas Putus Cinta

Satu kajian baru yang diterbitkan dalam Sains Tingkahlaku Evolusi mendapati bahawa wanita mengalami kesakitan emosi yang lebih dahsyat berbanding lelaki selepas putus cinta.

Akan tetapi, wanita pulih sepenuhnya secara emosi. Sebaliknya, lelaki mengalami kesakitan yang kurang pada awalnya namun kesakitan itu terbawa-bawa selama-lamanya dan mungkin tak akan pulih secara emosi sepenuhnya.

Kajian itu melibatkan kaji selidik terhadap 5,700 orang yang baru putus cinta dari 96 buah negara yang berlainan mengenai pengalaman putus cinta mereka.

Mereka diminta untuk menilai kesakitan emosi dan fizikal mereka daripada skala 1 iaitu tidak sakit hingga 10 iaitu sakit yang tak tertanggung.

Hasilnya, wanita menilai kedua-dua iaitu perasaan emosi dan fizikal mereka lebih tinggi berbanding lelaki.

Ketika ditanya untuk menggambarkan perasaan mereka, wanita menyatakan bahawa mereka mengalami kemurungan, ketakutan, dan kebimbangan manakala lelaki melaporkan perasaan mati rasa, hilang tumpuan dan kemarahan.

Kajian-kajian lain telah menemukan bahawa orang-orang yang merasa kesepian, tekanan dan bahkan hilang rasa keyakinan diri.

Kebanyakan orang mengalami sekurang-kurangnya tiga kali putus cinta yang serius sebelum usia 30 dengan, yang mana mengurangkan kualiti hidup mereka selama berminggu-minggu atau berbulan-bulan.

Namun apa yang mengejutkan adalah kajian itu juga mendapati bahawa wanita lebih cenderung untuk memulakan atau meminta untuk berpisah. Ini disokong oleh statistik yang memperlihatkan bahawa 70% perceraian adalah difailkan oleh wanita.

Ini menimbulkan persoalan iaitu mengapa wanita melakukan hal ini memandangkan ia membuatkan mereka kecewa?

Penulis utama kajian itu mengatakan bahawa wanita "berevolusi untuk melabur lebih banyak ke dalam hubungan," kerana "pertemuan romantis tunggal boleh mengakibatkan laktasi bertahun-tahun dan kehamilan sembilan bulan."

Dan walaupun begitu, kajian ini mendapati wanita "kurang merosakkan diri sendiri, menggunakan lebih banyak sokongan sosial yang diterima dan pulih dengan lebih cepat serta sepenuhnya.

Filem-filem yang dipaparkan membuatkan kita percaya bahawa wanita akan lebih kecewa dan lelaki pulih daripada putus cinta dengan serta-merta. Namun menurut kajian ini, ia sangat bertentangan.

Pada mulanya, lelaki akan cuba untuk pulih dengan lebih cepat tetapi semakin lama mereka akan mengalami kemurungan dan tingkah laku merosakkan diri apabila mula berasa kehilangan.

Hal ini boleh bertahan untuk beberapa bulan hingga beberapa tahun, walaupun mereka bertemu dengan pasangan baru.

Namun apa yang menarik adalah kajian ini menyatakan bahawa tiada siapa sama ada lelaki atau wanita yang "menang" dalam putus cinta.

Juga, satu kajian oleh Persatuan Psikologi Amerika menemukan bahawa selepas tempoh kemurungan putus cinta berlalu, ramai yang merasakan mereka telah mencapai sesuatu yang lebih baik untuk diri sendiri dan perspektif baru mengenai diri mereka sendiri terutamanya apabila mereka tidak berhadapan dengan perpisahan dengan memberontak.

Daripada memberontak, cara terbaik untuk mengatasi perpisahan adalah menurut sains adalah dengan melihat pada diri sendiri dan pengalaman putus cinta secara kritis.

Memberontak mungkin dilihatkan satu pilihan yang baik pada mulanya tetapi ia tidak membantu dalam jangka masa panjang.

Dan walaupun ia panjang, namun tidaklah panjang seperti yang disangkakan.

Satu kajian dalam jurnal psikologi positif mendapati bahawa tempoh yang diperlukan untuk mengatasi perpisahan atau putus cinta adalah 3 bulan.

Satu lagi kajian dalam Philosophical Transactions of the Royal Society menemukan bahawa orang yang masih tidak melupakan bekas pasangan selepas 6 bulan mengalami aktiviti otak dengan kemurungan yang konsisten.

Jika anda mengalami putus cinta, jangan bersendirian dan kongsikan masalah anda dengan rakan-rakan serta ahli keluarga untuk kembali ke dunia kegembiraan.


Memahami Rahsia di Sebalik Fenomena 'Beyblade'

Ketika artikel ini ditulis, tren bermain Beyblade di negara kita berada pada tahap kemuncak. Di mana-mana sahaja kedai menjual Beyblade sama ada versi tiruan atau versi asli, yang datang dari Jepun.

Banyak penjual juga menganjurkan pertandingan Beyblade untuk disertai oleh kanak-kanak, mendapat sambutan menggalakkan. Penulis sendiri sempat melihat satu penganjuran kecil yang mendapat penyertaan lebih 150 'bladers' - istilah yang digunakan untuk mereka yang bermain permainan ini.

Membesar dengan Dash Yankuro semasa kecil, penulis merasakan agak penting juga sebenarnya ibu bapa dapat memahami serba sedikit tentang 'sukan Beyblade' ini. Jadi hari ini kami kongsikan tulisan ringkas berkenaan Beyblade, agar lebih ramai dapat memahami permainan yang menjadi kegilaan ramai kanak-kanak dan remaja.

Beyblade adalah sejenis permainan menyerupai gasing yang diperkenalkan pada tahun 1990 oleh dua orang pereka, Hiro Morita dan Takafumi Aduchi di Jepun. Sama seperti kita yang mempunyai gasing tradisional, masyarakat Jepun juga mempunyai gasing mereka sendiri. Itulah inspirasi bagi mereka berdua mencipta Beyblade. Rujuk soalan di bawah.

Jangan ingat nama itu tak ada asal-usulnya. Ada! Nama Beyblade sebenarnya datang daripada gabungan dua perkataan iaitu 'Beigoma' dan 'Blade.'

'Blade' kita sudah tahu merujuk kepada besi yang tajam digunakan untuk bertarung tetapi apa itu Beigoma? Beigoma adalah sejenis gasing tradisional masyarakat Jepun bersaiz 3 cm yang biasanya dihias dengan ringkas. Beigoma adalah evolusi kepada sebuah lagi gasing tradisional yang digelarkan 'koma.'

Pada mulanya, beigoma diperbuat daripada kulit kerang yang diisikan dengan pasir, sebelum disalut dengan lilit bagi memadatkannya. Kemahiran pertukangan yang bertambah baik membolehkan Beigoma dihasilkan menggunakan besi yang ditempa.

Walau bagaimanapun, populariti Beigoma semakin lama semakin menurun pada abad ke 20 disebabkan kemunculan lebih banyak permainan lain. Populariti Beyblade sedikit sebanyak membantu memperkenalkan semula Beigoma kepada masyarakat Jepun.

Walaupun Beyblade bertanggungjawab mempopularkan gasing moden pada dunia, telahpun wujud satu permainan lain yang dinamakan Battling Tops, diperkenalkan oleh legenda syarikat permainan Amerika Syarikat bernama Ideal Toy Company.

Berbeza dengan Beyblade yang menggunakan sistem motor manual untuk memusingkan gasingnya, Battling Tops masih lagi menggunakan tali. Apa yang menarik, cara permainan Battling Tops sangat mirip dengan mainan tradisional masyarakat kita iaitu gasing pangkah.

Banyak persamaan yang ketara di antara Battling Tops dan Beyblade. Kedua-duanya menggunakan gelanggang khas untuk pertarungan. Selain itu, terdapat lapan jenis gasing dikeluarkan, dengan setiap gasing Battling Tops diberikan nama sendiri yang unik bergantung kepada 'watak' dan warna gasing itu.

Setiap perlawanan Beyblade memerlukan dua orang Bladers berlawan sesama sendiri. Pertarungan diadakan dalam format 3 pusingan dengan pemenang ditentukan oleh pihak yang mendapat 3 mata terlebih dahulu.

Skor untuk setiap pusingan ditentukan menerusi beberapa cara. Matlamat utama perlawanan Beyblade ada tiga - menjadi pemilik Beyblade yang berpusing paling lama, menolak pihak lawan keluar gelanggang atau yang paling ditakuti; berjaya memecahkan gasing lawan.

Berbeza dengan permainan gasing pangkah di mana gasing yang pecah sudah tidak lagi boleh digunakan, Beyblade yang pecah (atau digelarkan Burst) tidaklah benar-benar pecah, tetapi hanya tercabut dan boleh disambung semula.

Pemenang setiap pusingan akan diberikan mata dan pihak yang berjaya mengumpul 3 mata akan diisytihar sebagai pemenang.

Pihak yang Beyblade nya bertahan lebih lama atau berjaya menolak lawannya keluar gelanggang, akan dihadiahkan 1 mata. Pihak yang berjaya memecahkan Beyblade lawannya pula akan diberikan 2 mata sebagai bonus, kerana power sangat.

Selain daripada pertarungan secara solo, perlawanan Beyblade juga boleh dijalankan dengan format 3 bladers lawan 3 bladers lain. Setiap peserta akan dipasangkan dengan seorang lawan dan pasukan yang berjaya memenangi 2 kali perlawanan akan dinobatkan sebagai pemenang.

Jangan terkejut pula permainan kanak-kanak ini sudah banyak kali menimbulkan kontroversi. Sejak pengenalannya, Beyblade kerap kali menimbulkan masalah di sekolah - mengganggu tumpuan murid serta menimbulkan banyak pergaduhan.

Dalam sebuah kes di Merseyside, Liverpool pada tahun 2002 - seorang penjaga kepada murid cedera selepas matanya, selepas anaknya melancarkan Beyblade ke atas meja yang membuatkan permainan itu meloncat. Insiden itu menyebabkan pihak sekolah pelajar tersebut mengambil keputusan mengharamkan murid sekolah daripada membawa permainan itu ke sekolah.

Kontroversi berkenaan masalah Beyblade tetap berlaku sehingga kini. Pada 17 April 2019, sebuah sekolah di Melbourne terpaksa mengecewakan hati ratusan pelajar mereka yang mengalami kegilaan Beyblade.

Antara masalah yang dihadapi adalah isu kehilangan Beyblade oleh pelajar, yang menyebabkan banyak masalah pada pengurusan. Kes-kes kecurian Beyblade juga semakin menjadi-jadi. Walau bagaimanapun, masalah yang paling besar dihadapi pihak sekolah adalah masalah pertukaran dan penjualan Beyblade di kalangan pelajar yang tidak terkawal.

Beberapa orang pelajar mendakwa mereka ditipu selepas bersetuju untuk bertukar-tukar bahagian pada Beyblade di kalangan rakan.

Terpulanglah pada anda sebagai ibu bapa, pakcik atau makcik, atuk atau nenek. Bermain Beyblade memang menyeronokkan namun penulis berpendapat kosnya agak tinggi untuk mendapatkan Beyblade versi asli. Mencecah puluhan atau ratusan ringgit, untuk sesuatu yang sangat mudah hilang.

Jika anda nak beli Beyblade, beli yang tiruan sudah memadai. Ada beberapa jenama tiruan seperti 'SB' atau 'TD' yang penulis rasakan berkualiti serta tidak jauh bezanya dengan Beyblade yang asli, keluaran jenama Takara Tomy. Tidak dapat dinafikan Beyblade asli lebih kemas serta lebih tegap pemasangannya, cuma bila Beyblade dah berpusing apa sangatlah bezanya.

Pastikan anda tidak menjadi mangsa sesetengah penjual yang menjual dengan harga yang sangat tinggi ketika ini, walaupun versi tiruan. Sebelum tren Beyblade kembali meletup, purata harga Beyblade hanyalah sekitar RM12-RM19 tetapi kini ada yang mencecah RM19 ke RM35.

Pastikan anak anda bermain agak jauh daripada peralatan kaca seperti televisyen atau almari. Kita tak mahulah anda menangis pula disebabkan Beyblade.


Hacienda Napoles - Bekas Kediaman Pablo Escobar Yang Kini Dijadikan Taman Tema

Nama Pablo Escobar suatu ketika dahulu sangat terkenal sebagai seorang raja dadah dunia. Malah kerana kekayaan dan kekuasaannya pada ketika itu, pasukan polis Columbia terpaksa bekerjasama dengan pasukan polis Amerika Syarikat bagi menumpaskan aktiviti perniagaan dadahnya itu.

Pablo Escobar juga terkenal sebagai seorang yang kejam dan tidak berperikemanusiaan. Dia sanggup membunuh sesiapa sahaja termasuklah anggota polis sekiranya aktiviti pengedaran dadahnya cuba dihalang dan diganggu. Walaupun tidak diketahui jumlah kekayaan sebenarnya, ramai pihak berpendapat dia pernah menjadi manusia terkaya di dunia hasil perniagaan kokainnya itu.

Kira-kira 180 kilometer di bahagian utara selatan Medellin, terdapat sebuah bandar kecil bernama Puerto Triunfo. Suatu ketika dahulu sekitar tahun 1978, Pablo Escobar pernah memiliki sebidang tanah yang luas disini. Di atas tanahnya inilah telah dibina sebuah kediaman mewah untuk dirinya.

Kawasan kediamannya ini diberi nama "Hacienda Napoles". Hacienda Napoles meliputi kawasan tanah seluas 20 kilometer persegi. Bukan sahaja rumah, malah tanah miliknya ini turut menempatkan sebuah zoo, beberapa buah tasik buatan, litar lumba Go-kart, lapangan terbang peribadi dan pelbagai lagi binaan lain.

Dengan segala kemudahan ini, Hacienda Napoles boleh dianggap seperti sebuah bandar peribadi milik Pablo Escobar. Malah, dari tanah ini jugalah Pablo Escobar menjalankan segala kegiatan jenayahnya termasuklah menghasilkan dadah dan merancang pelbagai kegiatan pembunuhan yang telah menggegarkan Columbia suatu ketika dahulu.

Kerana minatnya yang mendalam terhadap haiwan, Pablo Escobar juga telah membina sebuah zoo dalam kawasannya ini. Zoo ini telah menempatkan pelbagai haiwan seperti zirafah, burung unta, gajah, badak air, kuda, antelop dan sebagainya.

Ianya turut menempatkan pelbagai burung eksotik yang dibelinya dari pelbagai tempat. Dengan kekayaannya yang dimilikinya, segala perbelanjaan bagi menjaga dan membeli haiwan-haiwan ini langsung tidak menjadi masalah baginya.

Di dalam kawasan ini, terdapat juga 6 binaan konkrit berbentuk dinosaur yang dibina pada skala saiz sebenar. Selain itu, di pintu gerbang utama Pablo Escobar dengan bangganya turut menayangkan sebuah kapal terbang peribadinya yang digunakan untuk menerbang dan mengedarkan dadahnya buat pertama kalinya dulu.

Pablo Escobar juga merupakan seorang pengumpul kenderaan mewah. Dia memiliki sebuah garaj besar yang menyimpan begitu banyak koleksi kereta dan motosikal mewah dan unik.

Penguasaan Pablo Escobar sebagai Raja Kokain dunia secara rasminya berakhir apabila dia ditembak mati oleh pasukan polis Colombia pada tahun 1993. Selepas kematiannya, ahli keluarganya telah cuba menuntut hak pemilikan ke atas tanah Hacienda Napoles namun kerajaan Columbia telah bertindak menyita dan merampas tanah ini.

Kerana kos yang terlalu tinggi untuk memelihara kesemua binatang yang terdapat disini, kesemua binatang yang ada disini telah diserahkan kepada beberapa buah zoo. Walau bagaimanapun, terdapat beberapa ekor bison, zebra, kambing, burung unta dan sedozen badak air yang masih hidup bebas di kawasan ini.

Populasi badak air yang hidup disini dikatakan telah berkembang biak dan jumlahnya dikatakan telah mencapai antara 50 hingga 60 ekor. Pada awalnya, hanya 4 ekor badak air yang dibawa masuk ke sini daripada Zoo San Diego pada tahun 1981. Kebanyakannya kini hidup dalam tasik disini tetapi sebahagiannya telah keluar dari kawasan ini dan menghuni kawasan sungai yang berdekatan.

Pada tahun 2008, kerajaan Columbia telah menyerahkan tanah ini kepada sebuah syarikat pengurusah hartanah yang kemudiannya mengambil keputusan untuk menjadikan kawasan ini sebagai sebuah taman tema. Ianya diberi nama Parque Tematico Hacienda Napoles dalam bahasa tempatan yang bermaksud Taman Tema Hacienda Napoles.

Sementara itu, terdapat sebuah muzium di tengah-tengah kawasan ini yang didedikasikan kepada Pablo Escobar. Sebahagian besar koleksi kereta mewah dan antiknya turut dipaparkan. Walau bagaimanapun, sesetengah daripada koleksi kereta tersebut telah dirosakkan oleh musuh dan pesaingnya ketika kawasan ini diserang suatu ketika dahulu.

Rumah yang menjadi kediaman Pablo Escobar yang rosak teruk juga dikekalkan. Rumah ini dahulunya telah dirosakkan oleh orang ramai yang datang ke rumahnya kononnya untuk mencari harta-harta yang mungkin disorokkan oleh Pablo Escobar. Dianggarkan kira-kira 50,000 orang pengunjung datang ke taman tema ini bagi melihat sendiri kesan peninggalan Pablo Escobar.


Bagaimanakah Venezuela Sebagai Negara Yang Kaya Boleh Ditimpa Krisis Besar

Tidak lama dahulu, Venezuela adalah negara demokrasi yang stabil, memiliki rizab minyak mentah terbesar dunia dan merupakan salah satu ekonomi yang paling pesat berkembang di Amerika Latin.

Negara itu begitu kaya dengan hasil petroleum sehinggakan kerajaan di bawah pimpinan mendiang Presiden Hugo Chavez membelanjakan wang yang besar dalam program dan pernah menyumbangkan minyak pemanasan secara percuma kepada rakyat Amerika yang miskin.

Namun, negara itu mula mengalami kejatuhan yang mengejutkan pada 2014. Produk domestik mereka menurun lebih banyak berbanding ketika Amerika berada dalam zaman Great Depression. Sebahagian besar daripada 32 juta penduduk tidak mampu lagi untuk membeli makanan manakala hospital pula tidak mempunyai peruntukan untuk membeli sabun dan antibiotik.

Sementara itu, sistem politik Venezuela juga semakin meruncing. Presiden Nicolas Maduro yang dipilih semula pada 2018 telah dicemari dengan pelbagai insiden dan tuduhan seperti salah guna kuasa. Protes besar-besaran dan pemberontakan juga berlaku di negara bergolak itu.

Bagaimanakah Venezuela boleh jatuh seteruk ini dalam masa begitu singkat? Pakar berkata kebangkitan dan kejatuhan negara ini adalah disebabkan oleh kombinasi beberapa faktor.

Menurut profesor sains politik dan Kajian Amerika Latin, Jo-Marie Burt, Venezuela telah lama bergantung kepada hasil minyak mereka. Revolusi yang dibawa oleh Hugo Chavez pada dasarnya telah mengubah keadaan itu.

Tambah Jo-Marie lagi, beberapa lagi faktor lain seperti penurunan harga minyak, perbelanjaan sosial yang besar oleh kerajaan Chavez dan Maduro, sekatan daripada A.S, salah urus ekonomi dan rasuah di peringkat atasan adalah penyumbang kepada kejatuhan ekonomi negara itu.

Krisis Venezuela semakin buruk akibat sekatan Amerika terhadap industri minyak negara itu. Amerika juga menguasai industri perlombongan emas Venezuela.

Baru-baru ini, Amerika juga mengenakan sekatan terhadap Bank Negara Vanezuela dan memotong aksas institusi itu kepada mata wang A.S serta mengehadkan keupayaannya untuk melakukan transaksi antarabangsa. Ia dilakukan supaya memberi lebih banyak tekanan terhadap rejim Presiden Maduro.

Sebuah telaga minyak di lembangan Maracaibo dari Venezuela barat mula menghasilkan 100,000 tong minyak sehari, menunjukkan rizab yang besar di bawah permukaan negara itu. Diktator negara itu, Juan Vicente Gomes, membenarkan lebih daripada 100 syarikat minyak asing datang ke negara itu. Pada 1928, Venezuela merupakan pengeksport petroleum kedua terbesar dunia.

Kebanjiran hasil minyak itu telah memperkuatkan rejim tentera Venezuela, terutamanya setelah undang-undang 1943 mengarahkan syarikat asing menyerahkan separuh daripada keuntungan mereka. Namun, wang itu hanya memburuhkan lagi masalah yang mula tumbuh di negara itu.

Sebelum kebanjiran minyak, Venezuela tidak mempunyai sektor pertanian yang produktif. Tanah-tanah di sana dimonopoli oleh segelintir keluarga yang berkuasa, infrastruktur kurang dan negara tidak mempunyai ekonomi bersepadu. Namun, minyak telah menyebabkan bandar seperti Caracas membangun dan penduduknya keluar daripada kemiskinan.

Selepas penggulingan diktator Marcos Perez Jimenez, tiga parti politik utama bersetuju dengan Perjanjian Punto Fijo menerima keputusan pilihan raya apabila ketua pembangkang Romulo Betancourt dilantik sebagai presiden terbaru negara itu.

Seorang ahli antropologi, Iselin Asedotter Stronen, menulis bahawa perjanjian perkongsian kuasa itu membantu mewujudkan satu sistem di mana setiap pihak dijamin sebahagian kementerian dalam kerajaan, pekerjaan, kontrak dan mereka dapat menyimpan hasil daripada minyak negara.

Larangan mengeksport dagangan OPEC terhadap A.S dan negara-negara lain menyababkan harga minyak menjadi empat kali ganda dan Venezuela mendapat faedahnya. Ketika lebihan berbillion dollar mengalir masuk ke dalam perbendaharaan negara, DGP per kapita Venezuela meningkat sepanjang dekad.

Dua tahun kemudian, Presiden Carlos Andres Perez menandatangani undang-undang untuk menasionalisasikan industri minyak, mewujudkan sebuah syarikat minyak milik negara yang dinamakan Petroleos de Venezuela S.A (PDVSA). Ini memaksa syarikat-syarikat asing memberikan 60 peratus saham pemilikan mereka dalam projek minyak.

Selepas harga minyak merosot pada akhir 1980-an, kerajaan Presiden Perez bergelut dengan hutang luar negeri sebanyak RM 137 billion. Akhirnya, Venezuela dipaksa menerima ikat jamin Tabung Kewangan Antarabangsa dan terpaksa berjimat cermat dan mengenakan cukai yang tinggi.

Perkara ini mengakibatkan kenaikan mendadak dalam harga barangan pengguna dan tambang pengangkutan awam. Penunjuk perasaan mula membanjiri jalanan untuk melakukan mogok yang akhirnya bertukar menjadi ganas. Ini membawa kepada pengisytiharan darurat dan perintah berkurung di seluruh negara.

Hugo Chavez merupakan bekas ketua leftenan yang pernah memimpin tentera Venezuela dalam cubaan rampasan kuasa yang gagal. Enam tahun kemudian, dia dipilih sebagai presiden.

Selama sedekad setengah, Chavez telah memulakan perbelanjaan sosial yang besar. Kerajaannya membiayai program pendidikan, kesihatan, makanan dan perumahan untuk penduduk melebihi 30 juta. Walaupun pentadbirannya berjaya mengurangkan kadar kemiskinan tetapi negara itu menjadi lebih bergantung kepada hasil minyak.

Walaupun Chavez cuba mempelbagaikan ekonomi Venezuela, strateginya yang mahal itu meningkat kebergantungan terhadap minyak yang dieksport. Dia juga cuba membina pengaruh Venezuela dengan menyediakan minyak bersubdisi ke Cuba sebagai pertukaran untuk perkhidmatan doktor dan guru Cuba.

Dia juga menjual minyak di bawah harga pasaran kepada negara-negara Amerika Selatan dan China. Pada masa yang sama, Chavez mengabaikan perbelanjaan untuk membaikpulih fasiliti minyak sehingga menyebabkan hasil menurun.

Selepas Hugo Chavez mati akibat kanser, dia digantikan oleh pilihannya sendiri iaitu Nicolas Maduro yang hanya memenangi undi 1.6 peratus lebih daripada pencabar Henrique Capriles. Namun, Maduro gagal untuk menghentikan penurunan harga minyak dan kepincangan ekonomi negara.

Apabila keadaan Venezuela bertambah buruk, rejim Maduro mengangkap pemimpin politik pembangkang, menutup laman web berita dan menahan wartawan. Ini membawa kepada kritikan dari PBB dan Suruhanjaya Hak Asasi Manusia Inter-Amerika.

Pada tahun 2017, Mahkamah Agung Venezuela yang dipenuhi pengikut setia Maduro telah  mengambil kuasa Dewan Negara dan meningkatkan pengaruh Maduro. Pada 2018, dia dipilih semula menjadi presiden walaupun negara-negara lain mengutuk pilihan raya itu sebagai tidak telus.

Pada Januari yang lalu, Ketua Pembangkang yang juga ketua Dewan Negara, Juan Guaido, menyeru perlembagaan Venezuela untuk mengiytiharkan dirinya sebagai presiden sementara bagi menubuhkan perjuangan kuasa yang masih belum dapat diselesaikan.


Ini Kesan Kepada Pengguna Huawei Selepas Google Batalkan Lesen Android

Sudah tentu ramai yang mengetahui tentang berita Google telah memutuskan hubungan perniagaan dengan Huawei, satu langkah berani yang mampu mengancam masa depan pembuat telefon pintar itu.

Gergasi teknologi A.S. itu telah memutuskan untuk menghentikan pelesenan sistem pengendalian Androidnya kepada syarikat telekomunikasi China, untuk mematuhi senarai hitam perdagangan A.S..

Walau bagaimanapun, ia tetap boleh menggunakan Android versi sumber terbuka, tetapi tidak dapat mengintegrasikan perkhidmatan Google utama seperti gedung aplikasi Play.

iluminasi.com kongsikan apa kesan kepada pengguna Huawei sedia ada atau mereka yang bercadang untuk membeli telefon pintar keluaran Huawei di masa depan, disebabkan oleh isu ini.

Reuters melaporkan bahawa Huawei kini akan kehilangan akses kepada kemas kini Android.

Hal ini adalah sangat penting memandangkan semua telefon Huawei beroperasi menggunakan Android. Sistem pengendalian ini menguasai lebih daripada 80% daripada telefon pintar di dunia.

Malah, telefon baru Huawei juga dilaporkan kehilangan akses ke atas aplikasi hak milik seperti gedung aplikasi Google Play, Gmail dan YouTube.

Tetapi, Google berkata bahawa mereka yang memiliki peranti Huawei sedia ada masih dapat menggunakan aplikasi Google dan memuat turun kemas kini.

Walau bagaimanapun, masalah itu mungkin dalam tempoh lebih panjang. Peter Richardson, pengarah penyelidikan strategi teknologi di Counterpoint Research, memberitahu bahawa Huawei tidak akan mempunyai akses kepada versi Android baru (nama kod Q) yang akan dilancarkan pada tahun ini.

Pembatalan lesen Android itu bermakna Huawei tidak akan dapat menyediakan perkhidmatan Google teras kepada telefon pintarnya.

Huawei berkata dalam satu kenyataan bahawa ia akan "terus memberikan kemas kini keselamatan" kepada semua telefon yang sedia ada.

Sementara itu, terdapat juga perbincangan mengenai Huawei membangunkan sistem operasi sendiri untuk telefon pintar dan komputer.

Pakar meramalkan bahawa impaknya kemungkinan akan terhad dalam jangka pendek. Ini bermakna bahawa sesiapa yang memiliki telefon pintar Huawei dan Honor boleh berasa selamat ketika ini.

"Peranti semasa Huawei akan terus menyokong perkhidmatan Google dan kemas kini Google," kata Francisco Jeronimo, Naib Presiden Bersekutu untuk peranti Eropah di IDC.

Menurutnya lagi, hal ini akan mencetuskan lebih banyak kesan jangka panjang berbanding jangka pendek.

Akan tetapi, cerita agak berlainan di China. Pengguna di China mempunyai akses kepada versi sistem operasi yang lebih terhad, yang mana peranti mereka tidak dipasang dengan perkhidmatan Google yang disekat di sana.

Ini bermakna tiada kesan langsung yang dirasai oleh pengguna di China.

Menurut data Canalys, penghantaran antarabangsa menyumbang hampir separuh daripada jualan telefon pintar keseluruhan Huawei pada suku pertama tahun ini.

Francisco Jeronimo berpendapat bahawa A.S. dan China akan mencapai kesepakatan perdagangan dan Google akan dapat meneruskan pengaturan pelesenannya dengan Huawei. Dalam hal ini, pelanggan Huawei tidak akan terkesan.

Walau bagaimanapun, jika ini adalah satu ancaman keselamatan sebenar, maka akan berlaku kesan jangka panjang.

Kesan terbesar yang akan dirasai oleh Huawei adalah pada hujung tahun kerana ia adalah musim jualan terbesar setiap tahun.

Huawei bakal melancarkan telefon utama terbarunya, Huawei Mate X, yang akan menjadi peluncuran pertama ke dalam dunia telefon lipat.

Pendek kata, isu ini adalah satu berita buruk bagi Huawei yang merupakan salah satu kuasa Android yang paling kuat.

Firma yang berpangkalan di Shenzhen ini adalah pembuat telefon pintar kedua terbesar di dunia dan terhebat peringkat global dari segi  peralatan telekomunikasi.

Tetapi ia berada di bawah tekanan hebat dari Washington di tengah-tengah pertempuran perdagangan A.S.-Sino.

Google bukanlah satu-satunya syarikat yang terpaksa memutuskan hubungan dengan Huawei, kerana pembuat chip utama Intel, Qualcomm, Broadcom dan Infineon juga dilaporkan melakukan hal yang sama.


6 Kisah Pelik yang Pernah Berlaku Terhadap Menara Eiffel di Paris

Menara Eiffel adalah salah satu monumen terkenal dunia selama lebih daripada satu abad. Menara ini juga merupakan salah satu mercu tanda dan identiti bandaraya Paris, Perancis. Menara ini dinamakan sempena nama seorang jurutera yang telah menciptanya, Gustave Eiffel.

Walaupun menara setinggi 324 meter ini sudah dikenali ramai, terdapat beberapa kejadian pelik yang berlaku kepada menara ini yang jarang diketahui. Berikut adalah senarai beberapa perkara pelik yang melibatkan Menara Eiffel.

Menara Eiffel bukan sahaja terkenal kerana rupa bentuknya tetapi ia juga memainkan peranan penting semasa Perang Dunia Pertama. Pada tahun 1903, Gustave Eiffel menjemput dan membiayai pakar dalam bidang radio untuk menjadikan menara itu sebagai pusat utama bagi rangkaian komunikasi yang mampu sampai ke Amerika Utara.

Ia menjadi pangkalan radio tentera dan digunakan untuk memintas komunikasi radio Jerman. Salah satu mesej terkenal yang berjaya dipintas ialah ketika Jerman ingin memasuki Paris pada 1914.

Dua tahun kemudian, menara radio itu berjaya pula memintas mesej daripada perisik yang dipanggil "Operative H-21" bahawa Jerman dalam perjalanan ke Sepanyol. Perisik yang merupakan penari Belanda bernama Mata Hari kemudian ditangkap.

Menara Eiffel adalah pusat perhubungan yang penting. Tentera Perancis telah memasang bahan letupan pada menara itu sekiranya ia ditawan atau jatuh ke tangan Jerman. Mujurlah perkara itu tidak berlaku. (sumber)

Apakah perkataan yang sesuai untuk anda gambarkan Menara Eiffel pada hari ini? Anggun, elegant atau bijaksana? Namun, itu bukanlah gelaran yang sering diberikan ketika menara ini mula dibina. Penduduk Paris begitu risau dan takut ketika bangunan pencakar langit itu didirikan.

Menara itu dibuka secara rasminya di Pameran Dunia pada tahun 1889. Ia dibina hanya untuk pameran itu dan berkemungkinan kekal untuk beberapa tahun sahaja. Namun, kebanyakan penduduk tempatan tidak menyukai menara itu.

Mereka menggelarkan Menara Eiffel dengan pelbagai gelagan teruk seperti sebuah tengkorak, serombong asap kilang, dan pelbagai lagi. Seorang penyair dan novelis terkenal Perancis, Francois Coppee pula menggelar menara itu sebagai tidak lengkap, keliru dan cacat.

Pada abad ke-21, pengiklanan adalah sesuatu yang boleh dilakukan di mana-mana sahaja. Anda boleh melihat iklan gergasi yang diletakkan di tepi lebuh raya, bangunan atau diterbangkan menggunakan pesawat.

Namun, perkara itu merupakan perkara biasa bagi penduduk Paris. Ini kerana syarikat pengeluar kereta Citroen telah lama menggunakan kaedah pengiklanan sebegini. Ditubuhkan pada tahun 1919, syarikat itu pernah menggunakan pesawat bagi mengukir jenama Citroen di awan pada tahun 1922.

Pada tahun 1925 pula, mereka telah menukar Menara Eiffel kepada papan iklan gergasi apabila memasang lebih daripada 250,000 mentol lampu dengan pendawaian sepanjang hampir 600km. Setiap huruf pada menara itu berukuran 28 meter tinggi dan mereka menyewa menara itu sehingga tahun 1934. (sumber)

Anda mungkin pernah melawat Menara Eiffel tetapi adakah anda benar-benar memandangnya? Jika dilihat dengan teliti, ia sebenarnya dicat dengan tiga warna berbeza. Menara itu dicat lebih gelap pada bahagian bawah dan lebih cerah di atasnya.

Sejak mula dibangunkan, menara itu sebenarnya mempunyai beberapa warna. Laman web rasmi Menara Eiffel menyatakan warna asal menara itu ialah "merah Venitian". Selepas itu, ia dicat pula dengan warna coklat kemerah-merahan.

Pada tahun 1895 pula, ia dicat seperti warna karat dan digambarkan penduduk sebagai warna coklat seperti tanah. Tujuh tahun selepas itu pula, ia dicatkan dengan warna jingga kekuning-kuningan.

Pada tahun 1940, dia dicat pula dengan warna coklat tua. Pada tahun 1968, mereka mula mengecat menara itu seperti sekarang yang dikenali sebagai warna "coklat Menara Eiffel". (sumber)

Banyak kisah tentang wira dalam dunia nyata yang sering kita dengar terutamanya ketika berlakunya perang dunia. Salah seorangnya ialah William Overstreet Jr. Dia yang berasal daripada Virginia, Amerika, ditugaskan di Eropah semasa Perang Dunia Kedua.

Ketika dia sedang bertempur dengan sebuah pesawat Messerschtmitt Bf 109 milik Jerman, William yang memandu pesawat Mustang P-51 telah terbang melalui gerbang di bawah Menara Eiffel.

Walaupun melakukan aksi berani mati, ia amat berbaloi apabila William berjaya menembak jatuh pesawat musuh itu. Pejuang darat Perancis yang menyaksikan peristiwa itu begitu kagum dan William dilihat sebagai seorang ikon. Dia telah menjalankan lapan misi semasa pencerobohan D-Day dan satu misi rahsia selepas peristiwa itu.

William dianugerahkan Legion of Honor ketika berusia 88 tahun dan meninggal dunia empat tahun kemudian pada 2014 sebagai seorang legenda. Apa yang lebih menarik ialah, beberapa orang pelakon aksi lagak ngeri pernah cuba untuk melakukan perkara yang sama tetapi gagal dan terkorban. Antaranya ialah Leon Collot yang mencubanya pada tahun 1926. (sumber)

Berikut adalah fakta sains yang kedengaran agak pelik. Apabila Menara Eiffel dibina, besi adalah bahan bangunan yang agak baru digunakan ketika itu. Ia adalah percubaan pertama untuk membina sesuatu yang hebat dan Menara Eiffel adalah salah satu keajaiban kejuruteraan.

Untuk membina sesuatu yang begitu tinggi, mereka perlu mengambil kira faktor alam semula jadi. Menara Eiffel dibina supaya boleh bergoyang dan dikatakan bahagian atas menara itu akan bergerak sebanyak 5 inci ketika angin bertiup kencang.

Apa yang lebih pelik ialah, matahari boleh membuatkan menara itu bergerak dengan lebih banyak. Apabila besi menara itu menjadi panas, ia boleh mengembang dan meninggi sebanyak 6 inci.

Menara itu juga akan bergerak daripada matahari dan puncaknya akan condong sehingga 7 inci. Bagi sebuah bangunan yang besar dan tinggi, ia adalah perkembangan dan pengucupan yang begitu banyak walaupun anda mungkin tidak merasakannya ketika menaiki atau melihat menara itu dari jarak dekat. (sumber)


Lelaki Ini Mengembara Berjalan Kaki Sepanjang Sungai Amazon Selama 2 Tahun - Ed Stafford

Apabila memperkatakan mengenai Hutan Amazon, kita pastinya terbayangkan hutan belantara yang dipenuhi dengan binatang-binatang buas. Diisytihar antara hutan tertua di dunia, hutan terletak di kawasan Amerika Selatan yang meliputi 9 buah negara berlainan.

Selain itu, terdapat sebuah sungai yang melintasi kawasan hutan belantara ini yang diberi nama Sungai Amazon. Dengan panjang sekitar 6400 km, sungai ini adalah sungai kedua terpanjang di dunia selepas Sungai Nil. Namun ada juga kajian-kajian terbaru yang menunjukkan Sungai Amazon sebenarnya lebih panjang daripada Sungai Nil.

Kewujudan pelbagai binatang buas di hutan di sungai Amazon itu sendiri sentiasa menjadikan sebagai kawasan ini penuh misteri. Tiada siapapun yang mengimpikan untuk bersiar-siar di kawasan ini. Walau bagaimanapun, terdapat juga beberapa etnik orang asli yang menjadikan kawasan hutan tebal ini sebagai tempat tinggal mereka sejak bergenerasi lamanya.

Namun, pada tahun 2010 seorang lelaki daripada Britain bernama Ed Stafford telah melakukan sesuatu yang tidak pernah dibuat oleh manusia sebelumnya. Dengan berjalan kaki, beliau telah mencabar dirinya untuk berjalan kaki di sepanjang sungai Amazon dari hujung ke hujung.

Ed Stafford yang pada ketika itu berusia 34 tahun telah menamatkan perjalanan tersebut selama 860 hari iaitu bersamaan 2 tahun 4 bulan dan 8 hari lamanya. Kisah perjalanannya ini turut dicatatkan dalam sebuah dokumentari bertajuk Walking the Amazon yang disiarkan pada tahun 2011.

Ed Stafforddahulunya berkhidma dalam pasukan tentera Britain. Setelah menamatkan khidmatnya dalam pasukan tentera Britain, beliau berasa bosan kerana terpaksa menjalani kehidupan hariannya dengan bekerja di pejabat.

Idea untuk berjalan kaki di sepanjang Sungai Amazon ini lahir dari rakan sekerjanya. Satu hari ketika bertanyakan kepada rakannya mengenai aktiviti menarik yang boleh dilakukan bagi mengatasi kebosanannya, secara spontan rakannya itu mengatakan tiada manusia pun yang pernah berjalan kaki di sepanjang sungai Amazon.

Pernah berkhidmat sebagai seorang tentera, beliau menganggap kata-kata tersebut sebagai satu cabaran buat dirinya. Dengan segala perancangan rapi, beliau memulakan ekspedisi ini yang telah menelan belanja sekitar AS$100,000 dan sumbangan daripada beberapa buah syarikat penaja.

Pada awalnya, beliau turut ditemani oleh seorang rakannya yang bernama Luke Collyer. Mereka memulakan perjalanan pada tarikh 2 April 2008 dan beliau pada mulanya menganggarkan dapat menamatkan perjalanan tersebut dalam tempoh 1 tahun. Ternyata tanggapannya meleset sama sekali.

Sepanjang perjalannya di tebing sungai Amazon, beliau telah melalui beberapa kawasan perkampungan orang asli. Pernah 1 kali mereka telah ditangkap dan dikurung selama 2 hari kerana masyarakat orang asli tersebut menyangka mereka berdua ini menceroboh dan ingin membunuh penduduk kampung.

Sepanjang perjalanan di sepanjang Sungai Amazon ini, Ed Stafford dan rakannya terpaksa memakan ikan piranha dan tumbuh-tumbuhan bagi meneruskan kelangsungan hidup.

Pelbagai kesukaran dan cabaran yang dialami menyebabkan rakan seperjuangannya itu mengaku kalah dan mengambil keputusan untuk tidak meneruskan ekspedisi gila itu. Ed Stafford hanya ditemani oleh rakannya itu selama 3 bulan sebelum terpaksa membawa haluan seorang diri.

Nasibnya agak baik apabila bertemu dengan seorang pekerja jabatan perhutanan Peru yang bersetuju untuk menemaninya. Sanchez Rivera yang ketika itu berusia 31 tahun telah bersamanya sebagai penunjuk arah dan berjaya membantunya sehingga ke hujung perjalanannya.

Ternyata perjalannya selama 2 tahun lebih tidak mudah. Ada kalanya beliau terpaksa berenang di tepian sungai dan menggunakan parang untuk menebas hutang bagi membuka laluan. Segalanya terpaksa dilakukan sambil berhati-hati kerana kewujudan haiwan pemangsa buas seperti buaya, ular anaconda dan piranha.

Selain itu, beliau juga terpaksa menghadapi pelbagai ancaman lain seperti penyakit dan perubahan cuaca yang tidak menentu. Sikap curiga orang asli di Amazon juga menyukarkan perjalannya. Akibat sering dilayan dengan kekerasan oleh penguasa tempatan, masyarakat pribumi disana sana sangat skeptikal dengan orang luar yang datang ke kawasan mereka.

Ed Stafford memulakan ekspedisi ini dengan niat untuk mencabar diri sendiri semata-mata. Namun, setelah menghabiskan lebih 2 tahun di hutan Amazon ini, minat dan kecintaannya terhadap alam sekitar semakin menebal.

Sepanjang perjalanannya, beliau telah menyaksikan sendiri kerakusan manusia melakukan aktiviti pembalakan di sungai ini. Sedar akan kepentingan hutan ini kepada manusia, beliau berazaman untuk mempromosi dan memberi kesedaran kepada orang ramai betapa pentingnya memelihara hutan ini dan ekosistem yang ada disini.

Setelah menghabiskan ekspedisi ini, beliau telah ditawarkan jawatan sebagai pengacara di saluran Discovery Channel. Pihak Guiness World Record turut mengiktiraf  Ed Stafford sebagai manusia pertama yang berjalan kaki di sepanjang Sungai Amazon.